ועדת הכספים, כנסת 18, פרוטוקול מספר 860, 2011-09-13 12:15

משה גפני: הסעיף האחרון בסדר-היום: שינויים בתקציב לשנת 2011.

משה גפני: פנייה 423, בבקשה.

צחי דוד: צחי דוד, רפרנט שיכון, אגף התקציבים.

צחי דוד: הפנייה נועדה לביצוע שינויים פנימיים בתקציב המרכז למיפוי ישראל, שעיקרם העברה תקציבית של 1.1 מלש"ח לפרויקט הקדסטר האנליטי.

רוחמה אברהם-בלילא: לאיזה פרויקט?

רוחמה אברהם-בלילא: מה זה אומר?

צחי דוד: קדסטר זה רישום מקרקעין.

צחי דוד: הקדסטר במדינת ישראל נקבע בשנת 1920 ומשהו על-ידי הבריטים.

צחי דוד: אנחנו עוברים היום לשיטה אנליטית ממוחשבת באמצעות GPS שהיעילות המשקית שלה היא עצומה.

צחי דוד: במקום לנבור במפות עתיקות בכל רישום של חלקה בארכיון המרכז, אפשר יהיה לקבל פלט מחשב מיידי.

צחי דוד: זהו פרויקט ארוך טווח.

צחי דוד: הוא מבוצע כבר כמה שנים, והוא ייקח עוד כמה שנים.

צחי דוד: הוא מתוקצב מידי שנה בהתאם להתקדמות שלו.

רוחמה אברהם-בלילא: האם הגדלת התקציב הזאת לא תוכננה עוד בתחילת 2011?

צחי דוד: זה לא הגדלה פה, אלא הסטה פנימית בין תקנות של המשרד.

רוחמה אברהם-בלילא: לא צפיתם את זה בתחילת השנה.

רוחמה אברהם-בלילא: אתם מבקשים להעביר מתקנה א' לתקנה ב' כי העברתם עודפים בתחילת השנה?

רוחמה אברהם-בלילא: האם לא חשבתם על הגדלת הפרויקט הזה?

צחי דוד: לא, לפעמים יש יכולת לבוא ולהגדיל חוזה או התקשרות בפרויקט הזה מעבר למה שציפית, כי התקדמת יותר טוב.

צחי דוד: התקדמות הפרויקט הזה תלויה המון ביכולת - - -

רוחמה אברהם-בלילא: האם אתה מבקש להגדיל כי הוא התקדם יותר טוב?

צחי דוד: כן.

רוחמה אברהם-בלילא: בטוח?

צחי דוד: כן.

משה גפני: האם ההעברה הזאת היא בסדר?

משה גפני: מי בעד אישור ההעברה ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פנייה מס' 423 אושרה.

משה גפני: הפנייה אושרה.

משה גפני: פניות מס' 444, 445 – מועצות דתיות.

צחי דוד: הפנייה נועדה לתקצוב 6.1 מיליון שקל, מתוכם 3.6 מיליון שקל להשתתפות הממשלה בהחזר הלוואות מועצות דתיות, ו-2.5 מיליון שקל למענקים לתוכניות הבראה במועצות הדתיות.

משה גפני: האם אתה יכול להגיד על איזה מועצות דתיות מדובר?

צחי דוד: כן.

צחי דוד: מדובר פה על בת ים – תוספת למענקי הפרישה.

צחי דוד: מדובר פה על קריית אונו, ומדובר - - -

משה גפני: מה זה "קריית אונו"?

צחי דוד: אני מדבר כרגע על המענקים, לא על ההלוואות.

משה גפני: בואו נעשה סדר בעניין.

משה גפני: מדובר על 3.6 החזר הלוואות.

צחי דוד: זה גורף, זה לכל המועצות שחתמו על הסכם הלוואות.

צחי דוד: מועצה שנכנסת לתוכנית הבראה מכוסה לה מלוא הגיבנת, מלוא גירעון העבר.

צחי דוד: מחציתו במענק, מחציתו בהלוואה.

צחי דוד: אנחנו בכל זאת מסייעים למועצות בהחזר השוטף של ההלוואה.

צחי דוד: ה-3.6 הולך לתקנת המועצות הדתיות והוא מתחלק בין כל המועצות שלקחו הלוואות.

משה גפני: זה לא מועצה דתית ספציפית, אלא מדובר על החזר הלוואות כולל.

צחי דוד: של כלל המועצות שחתמו עד כה על הסכמי הלוואות.

צחי דוד: זה לא כלל המועצות.

ציון פיניאן: כמה מועצות חתמו על הסכם הבראה?

צחי דוד: אם אני זוכר נכון, אל תתפוס אותי במילה, על הסכם הבראה חתמו כבר למעלה מ-60 – 70 מועצות.

צחי דוד: לא כולן קיבלו הלוואות, לא כולן חתמו על הסכמי הלוואה.

צחי דוד: אבל, אל תתפוס אותי במספרים.

צחי דוד: אין לי אותם פה במדויק.

צחי דוד: ה-2.5 זה מיליון שקל נוסף לבת ים למענקי פרישה.

משה גפני: האם זה לא היה פה בוועדה?

צחי דוד: היה, היתה לנו טעות בחשבון.

צחי דוד: זה תוספת של עוד מיליון שקל.

משה גפני: זאת אומרת, חוץ ממה שאישרנו זה עוד מיליון?

צחי דוד: נכון.

צחי דוד: היה לנו שם משהו שבטעות החרגנו.

צחי דוד: זו היתה טעות שלנו ושל המשרד.

משה גפני: מיליון לבת ים, הלאה.

צחי דוד: קריית אונו.

משה גפני: מה זה "קריית אונו"?

משה גפני: כמה כסף?

צחי דוד: לא זוכר.

משה גפני: רוב היתרה זה מיליון וחצי.

צחי דוד: כן, קצת מעל מיליון.

צחי דוד: האם אתה יודע כמה לקריית אונו?

קריאה: קריית אונו לא פה.

קריאה: יש את יקנעם, בת ים ומבשרת ציון.

משה גפני: אני מבקש פירוט נורמאלי.

משה גפני: אני רוצה לעזור.

משה גפני: אני מבקש שתביאו פרטים מדויקים, נחזור לזה אם תביאו עוד היום.

משה גפני: פניות מס' 456, 457, בבקשה.

אמיר רשף: אמיר רשף, אגף תקציבים.

אמיר רשף: פנייה זו נועדה לתקצב 1,5 מיליון שקל לאפוטרופוס לנכסי נפקדים עבור תחזוק ופעילות נכסים בהתאם לאחריותו.

אמיר רשף: מדובר במלון שבע קשתות במזרח העיר.

אמיר רשף: ישנו פה נציג האפוטרופוס אם תרצו הרחבה בנושא.

משה גפני: בשביל מה צריך את הכסף?

אמיר רשף: המלון נקלע לקשיים.

משה גפני: האם יש מישהו שיכול להסביר יותר?

יעקב אדרי: אולי אנחנו עוסקים עכשיו בהפרטה של מלון.

רוחמה אברהם-בלילא: ולמה המלון הזה?

רונן ברוך: שמי רונן ברוך, ואני אפוטרופוס נכסי נפקדים, משרד האוצר.

רונן ברוך: אני לא האפוטרופוס הכללי.

רונן ברוך: האפוטרופוס הכללי זה משרד המשפטים.

משה גפני: ההעברה הזאת לא קשורה לאפוטרופוס הכללי, זה משרד האוצר.

משה גפני: במה זה שונה?

משה גפני: למה זה במשרד האוצר?

רונן ברוך: אפוטרופוס נכסי נפקדים אחראי על ביצוע חוק נכסי נפקדים התש"י-1950.

משה גפני: טוב שאתה לא אומר לי את הסעיף עם לוכסן.

משה גפני: אני רוצה לדעת מה ההבדל בין האפוטרופוס הכללי לאפוטרופוס על נכסי נפקדים במשרד האוצר.

רונן ברוך: האפוטרופוס הכללי מנהל נכסים של נעדרים, אזרחים ישראלים וכו'.

רונן ברוך: האפוטרופוס לנכסי נפקדים מטפל בנכסים של נפקדים שזה תוצאה של מלחמת 1948 – המיעוט הערבי שברח והשאיר פה נכסים.

משה גפני: זה משרד האוצר ולא האפוטרופוס הכלל, הבנתי.

משה גפני: מה קרה עם מלון שבע הקשתות שעליו אתם מדברים עכשיו?

רונן ברוך: כמו כל ענף התיירות, מלון שבע הקשתות מושפע מאוד מכל האירועים הביטחוניים והאחרים.

רונן ברוך: במשך השנה האחרונה הוא נקלע לקשיים.

משה גפני: למי הוא שייך?

רונן ברוך: המלון שייך לאפוטרופוס לנכסי נפקדים.

משה גפני: במשרד האוצר, ואתם מפעילים אותו.

רונן ברוך: אנחנו מפעילים אותו, כן.

משה גפני: זאת אומרת, משרד האוצר מפעיל גם מלון.

משה גפני: האם צימרים אתם לא מפעילים?

שי חרמש: אין לו ברירה.

שי חרמש: מה אתה רוצה שהוא יעשה עם מלון שנפל לו במתנה.

שי חרמש: הבעלים ברחו, מה אתה רוצה?

שי חרמש: קודם שמענו שהמדינה ברחה, עכשיו אנחנו שומעים שהבעלים ברחו.

משה גפני: בשביל מה אתם צריכים כסף?

רונן ברוך: המלון נקלע לקשיים תקציביים.

רונן ברוך: אנחנו ביקשנו תקציב עד סוף השנה על מנת לראות איך אנחנו מבריאים, ואיך אנחנו בוחנים אפשרויות ניהול חדשות.

אמיר רשף: יש קושי כרגע לצאת למכרז לחברת ניהול בגלל חוסר ודאות בטחוני.

אמיר רשף: ולכן, מוצע שתילקח חברת ניהול שתנהל את המלון עד סוף השנה.

שי חרמש: איפה נמצא המלון?

רונן ברוך: המלון נמצא על הר הזיתים.

משה גפני: מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פניות מס' 456, 457 אושרו.

משה גפני: הפניות אושרו, תודה רבה.

משה גפני: פניות מס' 460 , 461.

משה גפני: יונתן, בבקשה.

סימן טוב: יונתן בר סימן טוב, רפרנט פנים.

סימן טוב: הפנייה התקציבית נועדה לאפשר תקצוב של אשראי תקציבי לרשויות מקומיות בתוכניות הבראה.

סימן טוב: יש מספר רשויות מקומיות שמתקשות לגייס אשראי מהמערכת הבנקאית.

סימן טוב: לדוגמה, בית שאן.

סימן טוב: למעשה, המדינה פה עוזרת להם בגיוס אשראי תקציבי בתוכניות הבראה.

שי חרמש: האם זה כולל את ההסדרים של שדרות-ירוחם?

רוחמה אברהם-בלילא: האם בית שאן היא העיר היחידה מכלל הרשויות שנקלעה לקשיים תקציבים שהיא צריכה לקבל הלוואה?

משה גפני: אני עוד לא יודע איך אתם הגעתם לבית שאן.

רוחמה אברהם-בלילא: כי יש שם ראש עיר – זה ברור.

רוחמה אברהם-בלילא: העברה פוליטית, חד משמעית וברורה – בושה.

משה גפני: יונתן, אתם רוצים להעביר פה בתוכנית הבראה 50 מיליון שקל, ותיכף נשמע למה.

רוחמה אברהם-בלילא: אדוני היושב-ראש, אני רוצה לדעת איזה עוד רשויות גם מקבלות את ההלוואות האלה?

משה גפני: אני רוצה לדעת למה אתם מורידים את ה- - -

יעקב אדרי: שיתנו את כל הרשימה.

משה גפני: יונתן, תמתין.

רוחמה אברהם-בלילא: האם רשויות ערביות נכללות גם בתוך הרשימה הזאת?

סימן טוב: חיובי.

משה גפני: מה "חיובי"?

משה גפני: אמרתי שאתה לא עונה בינתיים.

משה גפני: אני רוצה לדעת קודם מה כתוב.

משה גפני: בניגוד להם, אני רוצה לראות מה כתוב.

משה גפני: אני לא יודע לקרוא בלי נקודות עד שלא תסביר לי.

שי חרמש: האם אפשר להתייחס גם למקור המימון של ה-50 מיליון?

משה גפני: האם אתה יכול להמתין רגע, ולתת לי לשאול שאלה בוועדה הזאת?

משה גפני: יונתן, אני מבין שאתם צריכים את ה-50 מיליון שקל כדי לתת תוכנית הבראה לרשויות מקומיות.

יעקב אדרי: אנחנו מבקשים לראות את הרשימה.

שי חרמש: יעקב, קודם כל תראה מאיפה מביאים את הכסף

משה גפני: רגע.

משה גפני: למה אתם מורידים את הכסף הזה - -

שי חרמש: - - מהלוואות לדיור?

משה גפני: שי, עם כל הכבוד, אני מנסה לשאול שאלה.

משה גפני: למה אתם מורידים את זה ממשרד השיכון מהנושא של הלוואות לרכישת דירה, מוותיקים חסרי דירה?

שי חרמש: הריבית היא כל כך גבוהה שאף אחד לא לוקח את ההלוואות – זו התשובה.

משה גפני: מי מסביר?

צחי דוד: צחי דוד, רפרנט שיכון.

צחי דוד: גם אשראי לרשויות מקומיות וגם אשראי שניתן לפרטים כהלוואות לדיור – זה אותו מיון בתקציב המדינה ואותו סוג של תקציב.

רוחמה אברהם-בלילא: מה זאת אומרת "אותו מיון"?

רוחמה אברהם-בלילא: האם תוכנית הבראה לרשות מקומית שווה בנוסחה למחוסרי דיור?

צחי דוד: לא, אני מתכוון שזה אותו סוג כסף.

צחי דוד: זה אשראי.

צחי דוד: היות ויש עודף באשראי במשרד השיכון - - -

שי חרמש: רוחמה, זה אשראי.

שי חרמש: לא משתמשים בו, ולכן אפשר להעביר אותו למקום אחר.

שי חרמש: אגב, כמה הוא עולה לדיור?

שי חרמש: מה הריבית?

צחי דוד: 4%.

שי חרמש: 4%.

שי חרמש: מי ייקח ב-4% ריבית?

צחי דוד: ל-25 שנה.

שי חרמש: אגב, גם הרשות מקבלת את זה ב-4%?

צחי דוד: לא, זה לא קשור.

צחי דוד: אין לי מושג, לא מבין ברשויות.

שי חרמש: מעניין באיזה מחיר לוקחת את זה הרשות.

סימן טוב: בכל רשות זה טיפה שונה.

סימן טוב: אבל, הרשות מקבלת את זה בין 5.8 לטיפה יותר.

שי חרמש: צמוד או פריים?

סימן טוב: זה לפי כללים שהחשב הכללי קובע.

שי חרמש: צמוד או לא צמוד?

סימן טוב: אני לא יודע, אלו כללים שהחשב הכללי קובע אותם.

שי חרמש: כי אם זה 5.8 הייתי אוסר על כל ראש רשות לגעת בכלל בדבר כזה.

שי חרמש: איך הוא יחזיר את זה?

משה גפני: אני לא הבנתי את ההסבר.

משה גפני: האם הכול אותו הדבר בתקציב המדינה?

משה גפני: לגבי הנושא של ההלוואות בשיכון – מדובר על תקציב שהוא כמה?

משה גפני: 3 מיליארד שקל?

משה גפני: כמה?

צחי דוד: ההלוואות הוא 700 מיליון שקל.

משה גפני: מה זה ה-3 מיליארד שקל בשיכון?

צחי דוד: זה כל הגג של סעיף הפיתוח.

צחי דוד: זה גם הלוואות וגם דברים נוספים.

משה גפני: אנחנו מדברים על 690 מיליון שקל.

משה גפני: כמה מתוך זה נוצל עד כה?

צחי דוד: להערכתי, משהו כמו 30% - 40%.

משה גפני: עד ספטמבר נוצל 30%.

משה גפני: 70% לא נוצל.

משה גפני: למה לא נוצל?

צחי דוד: צריך להגיד – לפעמים יש עיכוב ברישום.

צחי דוד: זה לא און-ליין אצלנו, יכול להיות שהאחוזים יותר גבוהים.

משה גפני: למה לא נוצל?

רוחמה אברהם-בלילא: מה הן הסיבות?

צחי דוד: ריבית הפריים במשק נמוכה מאוד כיום, והלוואות פריים נראות לפרטים אטרקטיביות יותר מהריבית ארוכת הטווח שהממשלה מציעה.

צחי דוד: צריך לזכור שמדובר לא באותו סוג הלוואה.

צחי דוד: לא בטוח שההחלטה של פרטים לוותר על הלוואה ל-25 שנה ב-4% על מנת לקבל הלוואה שהריבית בה יכולה לעלות כל הזמן רק כי היום הפריים נמוכה, היא החלטה נכונה.

צחי דוד: אבל, זו החלטה שהפרטים מקבלים.

צחי דוד: אין לנו עליה שליטה.

רוחמה אברהם-בלילא: אבל, יש לך שליטה בהגמשת הקריטריונים ובהורדת הריבית אם אתה רוצה לנצל את זה לטובת אותם מחוסרי דיור.

צחי דוד: ריבית בשיעור של 4% לתקופה של 25 שנה היא עדיין ריבית נמוכה ואטרקטיבית מהריבית שמציעים בשוק.

שי חרמש: לא שכנעת את הדיירים כי הם לא לוקחים את זה.

שי חרמש: הם לא לוקחים כי זה יקר להם.

משה גפני: בנושא מיקור המימון, אני מבין שמדובר על הלוואות לשיכון שהם 30%, על אף ששר האוצר יכול לשנות את הריבית.

משה גפני: הוא הרי יכול לשנות את זה בצו אם הוא רואה שלא לוקחים הלוואות כך שההלוואות יהיו יותר אטרקטיביות.

משה גפני: החלק השני – לאן הולך הכסף?

משה גפני: יונתן, בבקשה.

סימן טוב: הכסף נועד לסייע לרשויות שהן מסורבות אשראי והן לא מצליחות לגייס אשראי.

משה גפני: מי הן הרשויות?

סימן טוב: הרשימה היא כזאת: עוספיה, אלפי מנשה, קריית גת - - - אני אחדד איך זה עובד כדי שהתמונה תהיה ברורה לוועדה.

סימן טוב: תוכנית הבראה של רשות מקומית בנויה בצורה כזאת שרשות מקומית שיש לה גירעונות מגיעה למדינה בבקשה שהיא תעזור לה להתמודד עם הגירעונות שלה.

סימן טוב: המדינה עוזרת לרשות המקומית להתמודד עם הגירעונות ככל שהרשות המקומית עושה צעדים בשוטף, ומגדילה את הגבייה, ומגיעה את האיזון.

סימן טוב: הרשות המקומית מקבלת את העזרה, את האשראי הזה ככל שהיא עושה צעד.

סימן טוב: קשה לבוא ולהגיד בדיוק כמה תקבל כל הרשות.

סימן טוב: אבל, הכסף הזה נועד לרשויות האלה.

סימן טוב: הרשויות האלה הן: עוספיה, אלפי מנשה, קריית ארבע, בקה-ג'ת, טירה, עילוט, דיר אל אסד.

משה גפני: אלה הרשויות.

משה גפני: אמרת קודם "קריית גת"?

סימן טוב: קריית ארבע, ובית שאן, כפי שאמרתי גם קודם.

משה גפני: האם אתה יכול להגיד את הפירוט?

סימן טוב: כמו שהסברתי קודם, הפירוט הוא תלוי העמידה של הרשויות באבני הדרך של תוכנית ההבראה.

משה גפני: תן דוגמה כמה עוספיה, כמה קריית ארבע, וכמה בית שאן – בערך.

סימן טוב: לא הכול קבוע לחלוטין.

סימן טוב: זה רק כנגד בכמה יעמדו הרשויות.

סימן טוב: ברגע שהן יעמדו באבן הדרך הן יקבלו את הכסף.

רוחמה אברהם-בלילא: אדוני היושב-ראש, אחרת אנחנו נותנים קרוב ל-400 מיליון שקלים, 400 שלא נוצלו מההלוואות.

רוחמה אברהם-בלילא: בזמנו היתה קרן לסיוע לעסקים קטנים – 100 מיליון שקל - בתמ"ת שגם אותה האוצר רצה להעביר לטובת משהו אחר.

רוחמה אברהם-בלילא: אני זוכרת שגם אתה היית שותף לזה.

רוחמה אברהם-בלילא: הוועדה ישבה על המדוכה ולקחה 50 מיליון שקלים והקימה קרן מיוחדת עם הגמשת קריטריונים להלוואות לבעלי עסקים קטנים ובינוניים.

רוחמה אברהם-בלילא: אותו הדבר גם פה.

רוחמה אברהם-בלילא: דווקא בתקופת המשבר הנוכחית בה יש משבר דיור ואנשים לא יכולים לממש ולקחת הלוואה, למה שהוועדה הזאת שלא תיקח את הנושא הזה, או חלק מהתקציב הזה, ובאמת תבחן דרך להגמשת הקריטריונים להלוואות האלו יחד עם האוצר?

רוחמה אברהם-בלילא: יושבת ועדת טרכטנברג.

רוחמה אברהם-בלילא: ראש הממשלה אמור להביא תקציבים על מנת לכסות את כל ההבטחות.

רוחמה אברהם-בלילא: יש פה כסף שהוא כסף לא מבוטל, ואי אפשר לוותר על זה במחי יד בוועדה הזאת.

רוחמה אברהם-בלילא: לגבי ה-50 מיליון שקלים – הייתי רוצה לראות תוכנית כוללת.

רוחמה אברהם-בלילא: כממלאת מקום שר פנים לשעבר, אני מניחה שיש עוד רשויות רבות שנמצאות במצב של חוסר מימוש הלוואה כתוצאה מהמצב הפיננסי שלהן.

רוחמה אברהם-בלילא: הייתי רוצה לראות את כל התמונה הכוללת של כל ראשי הרשויות, ועל-פי מה נבחרו דווקא הרשויות הללו.

מגלי והבה: למעשה, זו השאלה העיקרית.

משה גפני: חבר הכנסת אדרי, בבקשה.

יעקב אדרי: אני רוצה לחזק את הדברים ולתקוף אותם מכיוון אחר.

יעקב אדרי: קודם כל, הסיפור הזה של ה"בוכטה" הזאת שכל שנה לא מנוצלת, חוזר על עצמו כמעט כל שנה.

יעקב אדרי: זה לא מקרי.

יעקב אדרי: האוצר אומר: הנה, אני נותן.

יעקב אדרי: אבל, הוא יודע שזה לא מנוצל בגלל הריביות והוא מנצל את זה לצרכים שלו במהלך השנה.

יעקב אדרי: היתה מחאה חברתית מאוד קשה, בעיות קשות מאוד.

יעקב אדרי: אני מתפלא על שר השיכון, ואת זה אתה תמסור לו.

יעקב אדרי: שר השיכון – במקום לדפוק על השולחן ולהגיד: אני מבקש לשנות את התנאים, את הריביות, על מנת שהזוגות הצעירים והמשפחות נזקקות ינצלו - - -

משה גפני: זה לא שר השיכון, זה שר האוצר.

יעקב אדרי: זה תקציב שלו, זה אצלו.

יעקב אדרי: הוא מוותר על זה והוא אומר: תן לרשויות שזה משרד הפנים שהוא אולי השותף שלו, ותן לפה ותן לשם.

יעקב אדרי: אנחנו כל הזמן רואים את זה בהעברות.

יעקב אדרי: זו שערורייה.

יעקב אדרי: רק בשבוע שעברה היתה הפגנה של אלפי אנשים.

יעקב אדרי: הרב גפני, שמעתי גם אותך.

יעקב אדרי: אני יודע כמה זה חשוב לך.

יעקב אדרי: שמעתי הבוקר ברדיו שוועדת הכספים מעורה בכל מה שקורה בוועדת טרכטנברג.

משה גפני: לא, אז אמרו.

משה גפני: אני אמור להיפגש אותו, הוא ביקש להיפגש איתי.

משה גפני: אני הרי דיברתי נגד טרכטנברג.

יעקב אדרי: אמר את זה אדם מוסמך, יושב-ראש הכנסת.

משה גפני: עם כל הכבוד, אני דיברתי נגד ועדת טרכטנברג.

יעקב אדרי: שמעתי, שמעתי.

משה גפני: ועדת הכספים לא תהיה חותמת טרכטנברג.

רוחמה אברהם-בלילא: זה מה שאני רוצה לשמוע ממך.

משה גפני: את זה את תראי פה.

משה גפני: אני יודע מה הולך לעשות, אבל אני לא מעורה.

יעקב אדרי: שמעתי אותך, ואני תומך במה שאמרת.

יעקב אדרי: זו שערורייה ממדרגה ראשונה.

יעקב אדרי: בתקופה שבה הציבור יצא להפגנות בהמוניו, ובעיקר נושא הדיור, שר השיכון מוותר על תקציב שלו.

יעקב אדרי: במקום להילחם עם יובל שטייניץ ולהגיד לו: תוריד את הריבית לפחות בתקופה הכול כך קשה שכולנו עוברים, אתם מביאים לפה כל מיני מניפולציות להעביר לכל מיני יישובים.

יעקב אדרי: אגב, אני לא יודע איזה קריטריונים נקבעו.

יעקב אדרי: יש הרבה מאוד יישובים שהם נמצאים במצוקה, כמו שאמרה חברת הכנסת רוחמה אברהם.

יעקב אדרי: הביאו לנו לפה חלק.

יעקב אדרי: אני לא רוצה לתת לזה תג זיהוי פוליטי כי יכול להיות שהנושאים נבדקו בצורה יסודית.

יעקב אדרי: אדוני היושב-ראש, אסור לאשר את זה.

יעקב אדרי: בתקופה קשה שכזו לא מתאים ולא נכון לעשות את זה.

יעקב אדרי: שוב, אני ממש נדהם ממה שעושה שר השיכון בתקופה כל כך קצרה, וזאת לאחר שהוא נואם לנו נאומים חוצבי להבות.

משה גפני: תודה.

משה גפני: חבר הכנסת שי חרמש, בבקשה.

שי חרמש: אוי לי מיצרי ואוי לי מיוצרי.

שי חרמש: 400 מיליון שקל הולכים פה למולך.

שי חרמש: רוחמה, ברור לגמרי שאם לא נאשר את זה לרשויות המקומיות, האוצר יצחק בדרך אל הבנק.

שי חרמש: הוא יעשה קופה.

שי חרמש: החבר'ה שיושבים פה הולכים הביתה ואומרים:: הלוואי שלא תאשר את העניין.

שי חרמש: אם עוד 50 מיליון לא יצאו בהלוואה, יעמדו ביתרה בסוף השנה והתקציב ייגמר בעודף תקציבי.

שי חרמש: מצד שני, יש רשויות שאני לא מקנא בהן.

שי חרמש: אלוהים ישמור איך הן יחזירו 50 מיליון שקל בתנאים שאמרו פה כרגע.

שי חרמש: חבר הכנסת גפני, אני כבר אומר לך שהכסף הזה הוא המתכונת להסדר הרשויות הבא.

ציון פיניאן: אבל, זה במסגרת הסדר עם הרשויות.

ציון פיניאן: הרשויות רוצות את זה.

שי חרמש: ציון, לא במקרה שאלתי על ירוחם.

שי חרמש: בעוונותיי הרבים, אני לא מכיר את המצב בקריית ארבע.

שי חרמש: לא הייתי שם אף פעם.

שי חרמש: ראש עיריית ירוחם מצא מתנה מעמרם מצנע של 14 מיליון שקל.

שי חרמש: הוא לקח את נעלי ההתעמלות והלך לירושלים.

שי חרמש: אני מניח שחלק מההסדר שעשו לו שם, נמצא ברשימה הבאה שתבוא לפה.

שי חרמש: אם אדון ביטון בירוחם הולך לקחת הלוואות כאלה, ברור לי איפה הוא יעמוד בעוד שנתיים.

ציון פיניאן: האם אתה מציע לא לתת?

משה גפני: תגיד לי מה לעשות.

שי חרמש: ייתכן שכדי שלא לתת סטיספיקצייה לאוצר ש-400 מיליון ממשיכים לשנה הבאה, ולא יישארו במגרה – עם הצרה הזאת, לפחות 50 מיליון הולכים לרשויות, אולי כבר כדאי כך.

שי חרמש: אני באמת לא יודע.

רוחמה אברהם-בלילא: אני מסכימה עם מה שאתה אומר.

רוחמה אברהם-בלילא: אני יודעת שלרשות שלא יכולה לקבל שום הלוואה משום גורם אחר, זוהי נקודת אור, וזאת גם אם הקריטריונים של ההלוואה הם קטסטרופאליים, וגם אם נמצא בעוד שנתיים את הרשות הזאת במצב עוד יותר קטסטרופאלי.

רוחמה אברהם-בלילא: אני חושבת שהבעיה העיקרית פה היא בסוגיית בחירת הרשויות עצמן.

רוחמה אברהם-בלילא: אני רוצה לראות, זכותנו לשמוע.

רוחמה אברהם-בלילא: לפחות ישנם ה-50 מיליון שקלים.

רוחמה אברהם-בלילא: בואו נראה מה הן ההעדפות של הרשויות, איזה רשויות נמצאות במשבר כזה, איזה רשויות מקבלות את ההסדר הזה, ועל-פי אלו קריטריונים.

רוחמה אברהם-בלילא: בכל אופן, צריך לבחון את הסוגיה הזאת.

רוחמה אברהם-בלילא: אפשר לתת את זה מייד בישיבה הבאה.

רוחמה אברהם-בלילא: אין שום בעיה לעכב את זה יותר.

יעקב אדרי: הנושא החשוב הוא למה לקחו את התקציב ממשרד השיכון?

שי חרמש: כי מבינים שלא ינצלו אותו, יעקב.

שי חרמש: חבר הכנסת גפני, אני רוצה להציע דבר אחד שהוא המנדט שלך והערכים שלך.

שי חרמש: בלי קשר לעניין הזה, אני מציע לקיים דיון על הריבית של הלוואות השיכון.

משה גפני: אני מכבד את דעת החברים, ואני רוצה לשאול שאלה.

משה גפני: יונתן בר סימן טוב הקריא את שמות הרשויות הללו שעליהם מדובר.

שי חרמש: זה פחות מטריד אותי.

משה גפני: בסדר.

משה גפני: אני מכבד את דעת החברים.

משה גפני: האם אתם רוצים להצביע או שאתם רוצים לשקול את זה שוב?

רוחמה אברהם-בלילא: אני מוכנה להצביע רק לאחר שאראה את התמונה הכוללת של הרשויות.

משה גפני: אז נדחה את זה לשבוע הבא – בסדר.

מגלי והבה: בתנאי שיביאו לנו את כל רשימת הרשויות.

מגלי והבה: לא מה שנתנו לנו פה.

משה גפני: את הרשימה, בבקשה.

רוחמה אברהם-בלילא: ואת החלוקה של ההלוואות.

משה גפני: בסדר.

משה גפני: אגב, אני מבין שזה גם לגבי המועצות הדתיות – אותו הדבר.

קריאות: יש, יש.

שי חרמש: שוב, חבר הכנסת גפני, תיזום מהלך ודיון עם האוצר על הורדת הריבית.

משה גפני: הבנתי, בסדר.

משה גפני: יש לי עוד כמה דברים שאני צריך ליזום עכשיו.

שי חרמש: אתה יודע, אני תמיד אתמוך בך.

משה גפני: לא מצביע.

משה גפני: אנחנו עוברים לפניות הבאות: 462 עד 465.

סימן טוב: הפנייה התקציבית נועדה לממן תוספת של 4 מלש"ח למענק הבירה בהתאם לסיכום עם עיריית ירושלים.

יעקב אדרי: מאיזה תקציב?

רוחמה אברהם-בלילא: מהמשרד לפיתוח הנגב והגליל?

סימן טוב: הכסף הולך למענק הבירה.

סימן טוב: משרד הפנים מעביר כסף לעיריית ירושלים דרך מענק הבירה.

סימן טוב: הכסף הולך לירושלים בהתאם לסיכום שישנו.

יעקב אדרי: ירושלים נמצאת בנגב או בגליל?

שי חרמש: לא, זה מהרזרבה.

שי חרמש: יעקב, אין לך בעיה.

משה גפני: ומה זה 5 מיליון למענקים לרשויות מקומיות?

סימן טוב: זה 4 מיליון לעיריית ירושלים, ועוד סכומים קטנים נוספים ממשרד הפנים, כל מיני העברות שמשרד החינוך העביר גם למשרד הפנים, ונגב-גליל העבירו למשרד הפנים.

משה גפני: למה מיועד המיליון שקל?

משה גפני: לאיזה רשויות?

סימן טוב: הכסף העיקרי הוא הכסף שעובר לעיריית ירושלים.

סימן טוב: המיליון הנוסף עובר למשרד הפנים לכל מיני פעולות שונות.

סימן טוב: לדוגמה, משרד החינוך העביר כסף למשרד הפנים לצורך פעולה של שקיפות נתונים.

סימן טוב: משרד הפנים כרגולטור של הרשויות המקומיות אחראי על כל החשבונאות של השלטון המקומי, והוא קובע.

רוחמה אברהם-בלילא: אלו פרויקטים צבועים.

רוחמה אברהם-בלילא: כשמגיע שר מסוים לעיר והוא אומר : אני יכול להעביר לך את זה דרך התקנה הזאת אם תצבע לי אותה.

רוחמה אברהם-בלילא: אני אעביר לך: 200,000 – 300,000.

רוחמה אברהם-בלילא: אנחנו לא מעבירים.

אורי שמרת: אורי שמרת, רפרנט חינוך.

אורי שמרת: חבר הכנסת גפני, משרד החינוך מבצע פרויקט של שקיפות תקציבית במטרה להקים מערכת מיחשובית שהוא יוכל לשקף את התקציב שלו בצורה הטובה ביותר לטובת מקבלי המדיניות במשרד.

אורי שמרת: על מנת לקבל החלטות מושכלות, צריך לקבל תמונה אינטגרטיבית של כל המערכת.

אורי שמרת: יש תקציבי חינוך רבים שמגיעים למוסדות החינוך היישר מהרשויות המקומיות.

אורי שמרת: למשרד החינוך אין תמונה של כל התקציבים שמגיעים מהרשויות המקומיות למוסדות החינוך.

אורי שמרת: על מנת לקבל את התמונה הזאת בצורה הטובה ביותר יוצא פיילוט באמצעות משרד הפנים.

שי חרמש: יש היגיון בזה כי הרשות המקומית אחראית למערכת החינוך התיכונית.

אורי שמרת: משרד החינוך פנה למשרד הפנים במטרה לצאת לפיילוט על מנת לבדוק מה הם הנתונים הקיימים הרשויות המקומיות שקשורים למוסדות החינוך.

משה גפני: מה עם יתרת הכסף?

סימן טוב: יש 480, ויש עוד סכום שמגיע מנגב-גליל שנועד בסופו של דבר לערכות מגן ביישובי עוטף עזה.

שי חרמש: אז תקרא לילד בשמו.

שי חרמש: עכשיו אני מנוע מלהצביע כי זה ערכה בשבילי.

שי חרמש: הייתי חלילה חוטא בהצבעה.

שי חרמש: חבר'ה, תקראו לילד בשמו.

שי חרמש: מה הבעיה?

שי חרמש: האם מישהו לא ייתן לך ערכות מגן לעוטף עזה?

שי חרמש: ממה אתה פוחד?

משה גפני: העניין לא מסודר, זה לא הולך כך.

משה גפני: אם מדובר על ערכות מגן בעוטף עזה זה צריך להיות כתוב.

יעקב אדרי: אני מציע לא לעכב את נושא ערכות המגן.

משה גפני: יונתן, יש פה משהו שהוא מאוד לא ברור לי.

משה גפני: קודם כל, עובר כסף מנגב-גליל לירושלים למענק בירה – 4 מיליון שקל – לאחר שאישרנו מענק - - -

סימן טוב: לא, יש פה איגום תקציבים ממשרדים שונים.

סימן טוב: משרד החינוך מעביר סכום מסוים, נגב-גליל מעביר סכום מסוים, ומגיע כסף נוסף.

סימן טוב: למעשה, יש פה איגום משאבים משלושה מקורות: יש פה את משרד החינוך, יש פה את נגב-גליל, ומסעיף 83 מגיע 4 מיליון.

רוחמה אברהם-בלילא: אנחנו רוצים לדעת בדיוק מה הם הפרויקטים, כמה לכל אחד, ובאיזה ערים.

סימן טוב: אין פה פרויקטים בערים שונות.

סימן טוב: יש פה 4 מיליון שמגיעים מסעיף 83 שנועדו למענק הבירה.

סימן טוב: זה עיקר הכסף, ובגלל זה הדגשתי בהסבר שלי את הסוגיה הזאת.

שי חרמש: לא נתנגד לזה.

סימן טוב: מעבר לזה, יש פה עוד סכום שמגיע ממשרד החינוך, כפי שהוסבר, לצורך הסיפור הזה.

שי חרמש: של המערכת של האינטגרציה.

רוחמה אברהם-בלילא: כמה?

סימן טוב: כ-480.

סימן טוב: בנוסף, יש פה כסף שמגיע מנגב-גליל עבור הערכות, כפי שהסברתי.

רוחמה אברהם-בלילא: כמה?

סימן טוב: 641.

משה גפני: מה זאת אומרת מגיע מנגב-גליל לערכות מגן בעוטף עזה?

משה גפני: תסביר לי את התהליך.

משה גפני: מה הולך לקרות אחרי שאנחנו מאשרים את זה.

רוחמה אברהם-בלילא: למה זה לא בא ממשרד הביטחון?

משה גפני: מה זה הדבר הזה?

משה גפני: האם אני יכול לבקש ממשרד נגב-גליל ערכות מגן לבעלי זקן?

צחי דוד: לא, לא.

צחי דוד: זה לא ערכות מגן, זה אפודי מגן לכיתות הגנה של היישובים.

שי חרמש: הרי כל המטרות באמת ראויות.

שי חרמש: דירה – ראוי, אינטגרציה – ראוי, אפוד מגן – אין כמוהו כראוי.

שי חרמש: חבר'ה, תקראו לילד בשמו, בואו לא נשחק בקודים.

שי חרמש: נאשר, יש פה רוב לאופוזיציה.

שי חרמש: נצביע גם על הבירה, גם על האינטגרציה.

שי חרמש: תקראו לילד בשמו, אל תשחקו משחקים.

משה גפני: לגבי ערכות המגן – מדובר באפודי מגן.

שי חרמש: אפודי מגן לכיתות כוננות.

משה גפני: בסדר.

משה גפני: רבותי, אנחנו נשאיר את זה לישיבה הבאה.

משה גפני: נבחן את הדברים מחדש.

משה גפני: פנייה מס' 466 – המשרד לביטחון הפנים.

יאיר אידר: יאיר אידר, רפרנט ביטחון פנים.

יאיר אידר: הפנייה נועדה להפשיר את רזרבות השכר והגמלאות של המשרד לביטחון הפנים.

משה גפני: מה עם גמלאי המשטרה?

רוחמה אברהם-בלילא: כמה גמלאות יש?

משה גפני: לפני הגמלאות, מה עם גמלאי המשטרה?

משה גפני: היה פה דיון בוועדה.

משה גפני: אני לא מדבר על זה שהיה סיכום בין המשרד לביטחון הפנים לבין משרד האוצר, היה סיכום בין השרים לגבי העלאת שכר השוטרים.

משה גפני: אנחנו לא קיבלנו מזה שום קרדיט ושום דבר, אף על פי שהשר ידע לבקש מאיתנו לקיים דיון, וקיימנו דיון, ועשינו את כל מה שנדרש.

מגלי והבה: מינית ועדת משנה.

משה גפני: ומיניתי ועדת משנה שטיפלה בעניין הזה, והכול בסדר.

משה גפני: אני לא מדבר על העניין הזה.

משה גפני: בדיון הזה היה לגבי הנושא של גמלאי המשטרה.

משה גפני: אני כל הזמן מקבל פניות.

משה גפני: יש לי פה מכתבים: זעקת הגמלאים, ואמר פה הממונה על השכר במשרד האוצר אילן לוין.

משה גפני: למה לא גומרים את הנושא של הגמלאים?

משה גפני: מה עם הגמלאים?

יאיר אידר: מחכים להחלטה של השר לביטחון הפנים.

משה גפני: נחכה.

משה גפני: הלאה, הסעיף הבא – 467, 468.

משה גפני: רוחמה, מה את אומרת?

משה גפני: מה לעשות?

משה גפני: האם לחכות לגמלאים?

רוחמה אברהם-בלילא: בוודאי, לחכות.

יאיר אידר: לא.

יאיר אידר: הפנייה נועדה לממן גירעונות שכר בתקציב המשטרה בתקציב הגמלאות.

יאיר אידר: הכסף הזה הולך למימון משכורות וגמלאות של גמלאי המשטרה.

משה גפני: למה אין החלטה לגבי נושא הגמלאים?

משה גפני: למה?

יאיר אידר: אני לא יכול לתת לך את התשובה הזאת.

משה גפני: אתה לא יכול.

משה גפני: שיבוא מישהו וייתן.

רוחמה אברהם-בלילא: - - - השר, ובישיבה הבאה.

יאיר אידר: בסדר גמור, אתה יכול לזמן את השר.

יאיר אידר: אני לא יכול לדבר בשם השר לביטחון הפנים.

רוחמה אברהם-בלילא: תעביר את זה לשר.

רוחמה אברהם-בלילא: תאמין לי שהשר ידע מהר מאוד לענות על התשובה הזאת, חד משמעי.

משה גפני: נכון, שיענה תשובה.

משה גפני: את היום רכזת האופוזיציה בוועדה ואני הולך איתך.

משה גפני: תגידי מה אומרת?

משה גפני: האם להצביע בעד?

משה גפני: אני מצביע בעד.

רוחמה אברהם-בלילא: לא מצביעים בעד.

רוחמה אברהם-בלילא: מחכים להחלטה לגבי הגמלאות, ועדיף שיביא את זה מחר בבוקר.

משה גפני: לא מצביעים.

משה גפני: רוחמה החליטה, נגמר הסיפור.

משה גפני: אנחנו דוחים את זה לשבוע הבא.

משה גפני: גם אני וגם רוחמה אברהם מבקשים לדעת מה עם גמלאי המשטרה, מה ההחלטה בעניין הזה.

משה גפני: פניות מס' 467, 468.

משה גפני: את זה אנחנו כמובן צריכים לאשר, זו היתה דרישה שלנו.

משה גפני: בבקשה.

דניאלה פורטים: דניאלה פורטים, אגף תקציבים.

דניאלה פורטים: הפנייה נועדה לתקצב סכום של 12.5 מיליון שקל מהמשרד להגנת הסביבה למשרד הביטחון עבור יישום התוכנית לחיבור מחנות צה"ל לביוב.

משה גפני: הנושא הזה הוא איום ונורא.

משה גפני: אנחנו דרשנו את זה.

משה גפני: מי בעד אישור הפניות ירים את ידו?

משה גפני: מי נגד?

משה גפני: מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פניות מס' 467, 468 אושרו.

משה גפני: הפניות אושרו.

משה גפני: פניות מס' 469, 470.

משה גפני: מי מסביר את זה?

משה גפני: אנחנו דרשנו עוד 22 מיליון שקל למועצה הלאומית לבטיחות בדרכים.

משה גפני: האם זה חלק מהעניין או שאתם סתם מעבירים את זה?

דולב: שמי אשר דולב, אני רפרנט תחבורה.

דולב: זה לא סתם.

דולב: מדובר פה בהשתתפות של הרשות לבטיחות במשטרה למבצעי אכיפה של בטיחות בדרכים – תוספת של קרוב ל-9 מיליון שקל.

משה גפני: בעקבות מה זה?

דולב: זה בעקבות העובדה שהכסף הזה לא נוצל בשנה שעברה.

משה גפני: טוב, אוקיי.

משה גפני: רק שלא יגידו לנו שזה במסגרת ה-22 מיליון שקל בגלל שאנחנו דורשים.

משה גפני: אנחנו דורשים את ה-22 מיליון שקל לתוספת.

משה גפני: מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פניות מס' 469, 470 אושרו.

משה גפני: הפניות אושרו.

משה גפני: פנייה מס' 471.

אורי גבע: אורי גבע, אגף תקציבים.

אורי גבע: הפנייה נועדה לתגבור תקציב בסך של בערך 2.3 מיליון שקל במשרד ראש הממשלה, בהתאם להחלטת הממשלה להפעלת תוכנית לאומית לפיתוח טכנולוגיות שמקטינות את השימוש בנפט בתחבורה, וגם לחיזוק תעשיות עתירות ידע בנושא.

משה גפני: שאלות.

משה גפני: מי בעד?

משה גפני: מי נגד?

משה גפני: מי נמנע?

משה גפני: ה צ ב ע ה בעד – רוב נגד – אין נמנעים – אין פנייה מס' 471 אושרה.

משה גפני: הפנייה אושרה.

משה גפני: פנייה מס' 472.

אשרה רודב: אשרה רודב, אגף תקציבים.

אשרה רודב: הפנייה נועדה לתגבור תקציב השכר של בתי הדין הרבניים בסך של 270 - - -

משה גפני: האם מעלים להם בשכר?

משה גפני: למה לא מעלים לשופטים?

אשרה רודב: לא, זה בגין תוספת שעות שכר עידוד שניתנו להנהלת חברי בית הדין.

משה גפני: מה זה "חברי הנהלה"?

משה גפני: לא הבנתי.

רוחמה אברהם-בלילא: מי החליט על התוספת הזאת?

אשרה רודב: זה נעשה בשיתוף עם אגף הממונה על השכר ואגף התקציבים לאור בקשה.

משה גפני: עבור מי זה?

משה גפני: האם עבור דיינים, עובדים?

משה גפני: כל עובד צריך שכר עידוד.

משה גפני: אבל, עבור מי?

אשרה רודב: כרגע רוב העובדים בבתי הדין הרבניים כבר זכאים לשכר עידוד.

אשרה רודב: חברי הנהלה מסוימים לא היו זכאים לתוספת של שכר עידוד.

אשרה רודב: הם ישבו והציגו נתונים כיצד התוספת של שעות שכר עידוד שניתנו לאנשים אחרים במשרד באמת הביאה לעלייה בתפוקות.

אשרה רודב: כתוצאה מכך, הסכמנו.

אשרה רודב: נתקבלה החלטה לתת להם את התוספת.

משה גפני: בסדר.

משה גפני: מי בעד ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פנייה מס' 472 אושרה.

משה גפני: הפנייה אושרה.

משה גפני: פנייה מס' 473.

אורי גבע: הפנייה נועדה לביצוע שינויים פנימיים במשרד ראש הממשלה, בעיקר לתקצוב נושא הטיסות והמחסומים של ראש הממשלה.

אורי גבע: אנחנו מתקצבים את זה בהתאם לביצוע בפועל.

שי חרמש: אולי כדאי שהוא יטוס פחות.

אורי גבע: הטיסות של ראש הממשלה לא מתוכננות בתחילת השנה, אלא זה נעשה במהלך השנה.

אורי גבע: לכן, לאחר שאנחנו מקבלים רשימה של טיסות, אנחנו מתקצבים בהתאם לדרישה.

אורי גבע: כנ"ל מחסומים, פעילות מחסומים וחסימה.

משה גפני: איך קשור מרכז רבין לעניין?

אורי גבע: תקציבי מרכזי רבין ובגין נקבעים בהתאם לחוקים הרלוונטיים.

משה גפני: עבור מה זה?

אורי גבע: התקציב הקבוע שלהם קיים בתחילת השנה.

אורי גבע: הם מציגים תוכנית עבודה לשר.

אורי גבע: אם הוא מאשר את תוכנית העבודה בסיכום איתם אז מתגברים בהתאם את התקציב.

משה גפני: לפי מה מתגברים?

משה גפני: אם מרכז רבין ומרכז בגין אומרים שהם צריכים עוד 10 מיליארד שקל, אז מה אומרים להם?

משה גפני: לפי מה נותנים?

אורי גבע: המרכזים פועלים מתוקף החוקים.

אורי גבע: תוכנית העבודה שהם מאשרים - - -

משה גפני: מה למשל?

משה גפני: תן לי דוגמה.

אורי גבע: אני כרגע לא מכיר את הכול.

אורי גבע: אבל, פיתוח המוזיאון במרכז רבין והדרכות, ותוכניות חינוכיות שונות שהם עושים בהתאם לחוקים עצמם.

אורי גבע: הם צריכים לעמוד בקריטריונים שנקבעים.

משה גפני: מי קובע את הקריטריונים?

אורי גבע: קודם כל, החוק.

משה גפני: ואחרי זה?

יעקב אדרי: אני חושב שיש מועצה לכל גוף.

משה גפני: איך מפקחים על זה שהם באמת מבצעים את הדבר הזה?

אורי גבע: או שיש מועצות שמעבירות דיווחים אלינו ו - - -

משה גפני: איך אתם, אגף החשב הכללי, מפקחים על זה?

שי חרמש: זה גם עמותות שמדווחות לרשם העמותות, פיקוח מלא.

אורי גבע: כן.

משה גפני: כשאמרת את המילה "כן" למה התכוונת?

משה גפני: האם למה שהתכוון שי חרמש?

שי חרמש: כן, שזה עמותות.

משה גפני: אני מבקש לדעת בכתב.

משה גפני: נותנים תוספת למרכז בגין, נותנים תוספת למרכז רבין, על סמך פעילות, על סמך דיווח, אני רוצה לדעת בכתב איך מפקחים עליהם.

משה גפני: הם אומרים, למשל, שהם שמים במוזיאון משהו שנוגע למגזר הערבי במדינת ישראל.

משה גפני: אתם מעבירים כסף על מה שאנחנו מאשרים.

משה גפני: אני מבקש בכתב: אישרנו את זה, קיבלו את הכסף, עשו את הפעילות.

משה גפני: איך אתם מפקחים שהפעילות אכן נעשתה, ולא שיקרו?

רוחמה אברהם-בלילא: אדוני היושב-ראש, בנוסף אני רוצה לדעת מה תקציב הנסיעות הנוכחי של ראש הממשלה שעליו אתה מדבר.

רוחמה אברהם-בלילא: זה נכון שצריך לשפר את מעמדה של ישראל בקרב הקהילה הבין-לאומית.

אורי גבע: בתחילת השנה - - -

משה גפני: רוחמה, איפה אנחנו עומדים בעניין הזה?

משה גפני: האם את בעד זה שראש הממשלה ייסע, כן או לא?

רוחמה אברהם-בלילא: ככל שהוא נוסע הוא רק עושה - - -.

רוחמה אברהם-בלילא: אתה יודע, אני לא בטוחה.

רוחמה אברהם-בלילא: אבל, בכל אופן, אני רוצה לדעת כמה תוקצב בתחילת השנה.

משה גפני: ועד שלא תדעי את לא מאשרת?

רוחמה אברהם-בלילא: לא מאשרת.

משה גפני: אז אנחנו מבקשים לישיבה הבאה שני דברים.

רוחמה אברהם-בלילא: הוא אמר שהוא יכול לענות על זה עכשיו.

משה גפני: תענה, בבקשה.

אורי גבע: - - - נתונים מדויקים כרגע.

אורי גבע: זה יכול להיות שתקציב שלא גדל כתוצאה מזה שיש מעט נסיעות, לעומת שנה שיש יותר פעילות דיפלומטית בחוץ-לארץ ואז הוא נוסע יותר.

אורי גבע: הפערים יכולים להיות פערים של אפילו 15 מיליון שקל בין שנה לשנה.

רוחמה אברהם-בלילא: מה הצפי שלך לשנה הזאת?

שי חרמש: שחסר לו עוד 5 מיליון.

אורי גבע: אני לא יכול לדעת צפי.

רוחמה אברהם-בלילא: אני מבקשת לדעת מהו התקציב הכולל, ומה הסך-כל.

רוחמה אברהם-בלילא: אם לא – אנחנו לא מעבירים.

ציון פיניאן: לגבי תקציב נסיעות ראש הממשלה – אתה יכול לתקצב בתחילת השנה מה שתרצה.

ציון פיניאן: אבל, זה לא רלוונטי בכלל.

אורי גבע: אנחנו מתקצבים בהתאם לביצוע בפועל.

רוחמה אברהם-בלילא: יש מטוסים, יש מיטות, יש חדרי שינה.

רוחמה אברהם-בלילא: בטח שצריך להגביר את הכול.

רוחמה אברהם-בלילא: בכל אופן, צריך לדאוג לתנאים נוחים.

משה גפני: אנחנו מבקשים לשבוע הבא את מה שמבקשת חברת הכנסת רוחמה אברהם.

משה גפני: אני מבקש לקבל בכתב איך נעשה הפיקוח במרכז רבין ובמרכז בגין.

משה גפני: אני לא מערער על החוק.

משה גפני: להיפך, אני תומך בזה.

משה גפני: אני לא מערער על העברת הכסף, אני תומך בזה.

משה גפני: אני רק רוצה לדעת טכנית לאחר שהכסף עובר, איך נעשה - - -

שי חרמש: חבר הכנסת גפני, אני מתנגד, ואני אומר לך גם למה.

משה גפני: האם קיבלת רשות דיבור?

משה גפני: אני מבקש לקבל בכתב איך נעשה הפיקוח.

משה גפני: ההתנגדות של שי חרמש לא רלוונטית.

שי חרמש: תן למיעוט זכות דיבור לפני שתולים אותי.

שי חרמש: אני בעד מרכז בגין.

שי חרמש: יש לך מאות ואלפי גופים מתוקצבים - - -

רוחמה אברהם-בלילא: אני מסכימה עם מה שהוא רוצה להגיד.

רוחמה אברהם-בלילא: אבל, זה לא קשור אחד עם השני.

שי חרמש: יש מאות ואלפי גופים מתוקצבים במדינה.

שי חרמש: מה שאתה דורש כרגע מהשניים האלה, מחר אתה תבוא ותשאל לעוד 5,000.

שי חרמש: האם תדון ב-5000?

משה גפני: אני לא ביקשתי לדון.

שי חרמש: מרכז בגין יקר לי.

משה גפני: הבנתי, לא קיבלתי את עמדתך.

רוחמה אברהם-בלילא: לי יקר מרכז רבין.

רוחמה אברהם-בלילא: אבל, זה לא משנה.

רוחמה אברהם-בלילא: עם כל הכבוד, מדובר פה בלא מעט כסף.

רוחמה אברהם-בלילא: צריך לבדוק.

משה גפני: נכון, נכון.

משה גפני: אני מבקש לקבל בכתב איך נעשה הפיקוח.

משה גפני: לא להתחשב בשי חרמש, הוא לא צודק בעניין הזה.

משה גפני: פניות מס' 474, 475 – גזי חממה, בבקשה.

איתי יחזקאלי: איתי יחזקאלי ממשרד התמ"ת.

איתי יחזקאלי: מדובר פה בביצוע השלב הראשון של תוכנית להקטנת פליטות שהחליטה הממשלה.

איתי יחזקאלי: התוכנית הזאת אמורה להתבצע יחד עם המשרד להגנת הסביבה ומשרד התמ"ת, מרכז ההשקעות, המדען הראשי.

משה גפני: אז למה יש שני חלקים?

איתי יחזקאלי: אחד זה 500,000 שקל לתקצוב תפעולי, והמענקים לטובת הקטנת הפליטות שמיועדים לכלל המשק, לכל המגזרים במשק.

איתי יחזקאלי: בשלב הראשון של 2011 הסכום הוא 55 מיליון שקל.

רוחמה אברהם-בלילא: אתם כבר יודעים ששנת 2011 נגמרת.

איתי יחזקאלי: אנחנו עושים כל מאמץ כדי לסיים את ההליך הזה עד סוף השנה כך שנוכל להוציא את כל ה-50 - - -

משה גפני: איך אתם מוציאים את זה?

איתי יחזקאלי: אנחנו הכנו הוראת מנכ"ל בשיתוף עם המשרד להגנת הסביבה והמדען הראשי.

איתי יחזקאלי: פרסמנו את הוראת המנכ"ל.

איתי יחזקאלי: אנחנו עכשיו בהליך הסברה של ההוראה.

משה גפני: האם זה עובר דרך רשויות מקומיות?

איתי יחזקאלי: לא, לא.

איתי יחזקאלי: זה ביצוע הוראת מנכ"ל באמצעות מרכז ההשקעות במשרד התמ"ת, כאשר כל רשויות מקומיות, עסקים קטנים-גדולים, חקלאות, תעשייה, תחבורה, יוכלו לגשת ולהציע הצעות.

משה גפני: בסדר.

שי חרמש: תציין שהתחייבנו על זה בפורום בין-לאומי.

איתי יחזקאלי: כן.

שי חרמש: יש פה התחייבות בין-לאומית, זה לא צחוק.

שי חרמש: פה אפילו האופוזיציה תתמוך בזה.

משה גפני: אתה צודק.

משה גפני: פניות מס' 474 – 475 - מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פניות מס' 474, 475, אושרו.

משה גפני: הפניות אושרו.

משה גפני: פנייה מס' 478 - זה ה-55 מיליון.

משה גפני: מי בעד אישור הפנייה ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פנייה מס' 478 אושרה.

משה גפני: הפנייה אושרה.

משה גפני: מה זה פנייה מס' 479?

משה גפני: מיליון שקל.

חן לב: שלום, חן לב מאגף תקציבים.

חן לב: הפנייה נועדה לתקצב שני פרויקטים במסגרת יחידת ממשל זמין.

חן לב: הראשון הוא פרויקט עמדות השירות שדיברנו עליהן לפני מספר שבועות בוועדה.

חן לב: השני הוא פרויקט מסלו"ל שמטרתו היא לייעל את הליכי יבוא ויצוא סחורות במכס.

משה גפני: בסדר.

משה גפני: האם יש שאלות?

משה גפני: מי בעד אישור הפנייה ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פנייה מס' 479 אושרה.

משה גפני: הפנייה אושרה.

משה גפני: פניות מס' 483 עד 485.

אורי גבע: שמי אורי גבע, אני אסביר את הפנייה.

שי חרמש: האם זה לא באותה מרכב"ה של הפנייה הקודמת?

משה גפני: כן, הוא צודק.

משה גפני: האם זה לא המרכב"ה של הפנייה הקודמת?

אורי גבע: בפנייה הקודמת למעשה תקצבו במרכב"ה, וכאן מעבירים כספים החוצה.

אורי גבע: לפי חוק התקציב, אתה לא יכול להוציא כסף מסעיף ולהכניס - - - הפנייה נועדה לתקצוב של מיליון וחצי שקלים לנושאי מחשוב שמחולקים לשניים: מיליון שקל לסריקת תיקים בנציבות שירות המדינה.

אורי גבע: תיקי העובדים הם היום תיקי נייר.

אורי גבע: אנחנו רוצים לעבור אותם למחשב, חשיבה ירוקה.

אורי גבע: הנושא השני הוא כנס ICA 2012.

אורי גבע: אנחנו מעבירים חצי מיליון שקל למימון ארגון ואירוח כנס בין-לאומי של מנהלי מחשוב במדינות המערב בשיתוף פעולה של מידע.

אורי גבע: הארגון נעשה על-ידי התמ"ת, ולכן אנחנו מתקצבים שם את הסכום הזה.

שי חרמש: אין בעיה.

משה גפני: טוב.

משה גפני: רוחמה, האם שי חרמש צודק?

משה גפני: הוא אומר: בסדר.

רוחמה אברהם-בלילא: כן.

משה גפני: מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פניות 483 עד 485 אושרו.

משה גפני: הפניות אושרו.

משה גפני: פניות מס' 486, 487.

אורי גבע: הפנייה נועדה לתקצוב סך של 6.5 מיליון שקל בתקציב משרד ראש הממשלה לשני נושאים.

אורי גבע: הראשון – 3 מיליון שקל, וזה בהתאם להחלטת הממשלה לשדרוג תשתיות בכותל.

אורי גבע: זה חלקו של משרד הפנים.

אורי גבע: החלק השני זה 3.4 מיליון שקל בהתאם להחלטת הממשלה בנושא העצמת תשתיות מורשת לאומית.

אורי גבע: זה סכום שמגיע ממשרד התחבורה.

שי חרמש: מה זה "תשתיות מורשת לאומית"?

שי חרמש: האם זה 50 הפרויקטים של שיקום אתרים?

אורי גבע: בדיוק.

אורי גבע: אני חושב שהבאנו בזמנו פה את מנהל - - -, והוא הסביר.

משה גפני: הבאתם, בסדר.

משה גפני: מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פניות מס' 486, 487 אושרו.

משה גפני: הפניות אושרו.

משה גפני: לפני שאני ממשיך הלאה, יש פה הודעה.

משה גפני: מי הרפרנטית?

משה גפני: היות ואת צריכה לצאת, חילקו לחברים.

משה גפני: יש הודעה שצריך 21 יום.

משה גפני: אני לא ממתין 21 יום.

משה גפני: או שאני מאשר, או שאני דוחה.

משה גפני: אני עושה את זה במשך כל הזמן הזה.

משה גפני: יש פה הודעה של 16-010 לגבי הנושא של הוצאות חירום אזרחיות.

משה גפני: האם את יכולה להסביר?

אנסטסיה סורוקינה: כן, אנסטסיה סורוקינה, אגף תקציבים.

אנסטסיה סורוקינה: הפנייה נועדה להעביר סך של 13.5 מלש"ח - זה 20% מהעודפים של פיקוד העורף - משנת 2010 לשנת 2011.

אנסטסיה סורוקינה: זה עודפים שנשארו ב-2010.

משה גפני: עבור מה זה?

אנסטסיה סורוקינה: כמו שרואים, רוב העודפים זה מרכיבי ביטחון, זה פרויקטים ארוכי טווח של בניית מרכיבי ביטחון, החזקת מרכיבי ביטחון ביישובים.

יעקב אדרי: אדוני היושב-ראש, הייתי באופקים שלשום.

יעקב אדרי: יש שם מחסור איום ונורא במיגוניות.

יעקב אדרי: זה איום ונורא מה שקורה שם.

יעקב אדרי: זו אוכלוסייה חלשה, כמו שאתה יודע.

משה גפני: אני יודע.

משה גפני: באיזה משרד ההודעה?

אנסטסיה סורוקינה: זה הודעה של פיקוד העורף.

אנסטסיה סורוקינה: השר להגנת העורף הוא אחראי על המשרד הזה.

אנסטסיה סורוקינה: רבותי, מי בעד אישור ההודעה ירים את ידו?

אנסטסיה סורוקינה: מי נגד?

אנסטסיה סורוקינה: אין, מי נמנע?

אנסטסיה סורוקינה: אין.

אנסטסיה סורוקינה: ה צ ב ע ה בעד – רוב נגד – אין נמנעים – אין הודעה מספר 16-010 אושרה.

משה גפני: ההודעה אושרה.

משה גפני: פניות מס' 488, 489.

אורי גבע: הפנייה נועדה לתקצוב 10 מיליון שקל בתקציב המשרד לאזרחים ותיקים לשלוש תוכניות לפי הפירוט הבא: 5 מיליון שקל בהתאם להחלטת הממשלה בדבר הערכה גריאטרית לבני 70 ומעלה שתבוצע על-ידי קופות החולים.

אורי גבע: עוד 4.5 מיליון שקל לתוכנית "והדרת פני זקן".

אורי גבע: זה שירות לאומי בבתיהם של קשישים, ולליווי שלהם.

אורי גבע: ועוד חצי מיליון שקל לתוכנית לחיזוק הקשר הבין-דורי שנקראת: "מזקנים אתבונן".

אורי גבע: הכול מופעל על-ידי המשרד לאזרחים ותיקים.

משה גפני: מה זה שירות אזרחי של בני מיעוטים וחרדים?

משה גפני: האם החרדים הם לא מיעוט?

שי חרמש: הם מיעוט בשירות הלאומי.

משה גפני: ומה זה בני מיעוטים?

אורי גבע: מגזרים בני מיעוטים - - - משתתפים בזה.

משה גפני: ואיך קופת חולים בעניין?

אורי גבע: קופת חולים לנושא הערכה גריאטרית כוללנית.

משה גפני: מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פניות מס' 488, 489 אושרו.

משה גפני: הפניות אושרו.

משה גפני: פניות מס' 490 עד 492.

משה גפני: כמה כסף זה?

יאיר אידר: יאיר אידר, רפרנט ביטחון פנים.

יאיר אידר: הפנייה נועדה לתגבר את תקציב הפיתוח של המשרד לביטחון הפנים בסך של כ-29 מיליון שקל בהוצאה, ו-74 בהרשאה להתחייב עבור שיפוץ תחנות משטרה, וכן מימון פרויקט מיחשוב בשירות בתי הסוהר לעידוד השימוש בקוד פתוח בממשלה.

יאיר אידר: בנוסף, הפנייה מתגברת את התקציב השוטף של המשרד לביטחון הפנים בסך של 20 אלפי שקל בהוצאה מותנית בהכנסה עבור הכנסות ממכירת כלי רכב.

יאיר אידר: כמו כן, הפנייה מבצעת שינויים פנימיים בתקציב המשטרה.

יעקב אדרי: רבותי, מצב התחנות הוא בכי רע.

שי חרמש: אז מעבירים כסף.

שי חרמש: לא לוקחים, מעבירים.

משה גפני: מה אתם אומרים?

רוחמה אברהם-בלילא: לאשר את זה.

משה גפני: מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: בעד – רוב נגד – אין נמנעים – אין פניות מס' 490 עד 492 אושרו.

משה גפני: הפניות אושרו.

משה גפני: פנייה מס' 493 – המדען הראשי, התמ"ת.

לידיה לזנס: אני אציג את הפנייה.

לידיה לזנס: שמי לידיה לזנס, ואני מלשכת המדען הראשי.

לידיה לזנס: מדובר בתקציב הרשאה להתחייב לתקופה של חמש שנים בהיקף של 86 מיליון שקל עבור תוכנית שהותנעה בשנת 2010 שנקראת פיתוח מרכזי מו"פ פיננסיים מכוח החלטת ממשלה.

יעקב אדרי: זה חשוב, הרב גפני.

משה גפני: מה זה?

לידיה לזנס: מדובר בתוכנית להבאת חברות ענק לישראל לפיתוח ענף הפיננסים.

לידיה לזנס: מצאנו שלענף הפיננסי בישראל יש חלק מאוד משמעותי בתוצר.

לידיה לזנס: אבל, מנגד, אנחנו מוצאים שם הרבה מאוד פוטנציאל שלא ממומש.

משה גפני: אבל, זה הרבה כסף.

לידיה לזנס: זה לתקופה של חמש שנים.

משה גפני: פגש אותי המדען הראשי בכנס של "כלכליסט", והוא אמר שאני מעכב לו העברות.

משה גפני: אמרתי לו שאני לא מעכב העברות של המדען הראשי.

משה גפני: אני רק מעכב כשמניידים עובדים, ומכניסים כל מיני עובדים שאני לא יודע מה הם.

משה גפני: מי בעד אישור הפנייה ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פנייה מס' 493 אושרה.

משה גפני: תגידי למדען הראשי שאישרתי את זה, במיוחד שיעקב אדרי אמר שזה חשוב.

שי חרמש: לא אמרת שעבר על קולות האופוזיציה.

משה גפני: אני אופוזיציה יותר ממך.

משה גפני: אני אמרתי שאני לא קואליציה, אני לגופו של עניין.

משה גפני: פניות מס' 494, 495

רוחמה אברהם-בלילא: זה שוב גזי חממה.

שירלי ברנע-שריקי: כן.

שירלי ברנע-שריקי: שירלי ברנע, המשרד להגנת הסביבה.

שירלי ברנע-שריקי: הפנייה נועדה בעיקרה למימון של כ-40 מיליון למימון הרשאות שניתנו בעבר למשרד.

שירלי ברנע-שריקי: בנוסף, הקצאת תקציב של כמיליון שבע מאות לצורך ביצוע אותה החלטת ממשלה בנושא גזי חממה.

שירלי ברנע-שריקי: כמו ששמעתם קודם, המשרד שלנו שותף יחד עם התמ"ת לעניין הזה.

רוחמה אברהם-בלילא: כמה בסך הכול נותן משרד התמ"ת?

רוחמה אברהם-בלילא: מה התקציב של משרד התמ"ת והמשרד לאיכות הסביבה בכל הפרויקט הזה?

רוחמה אברהם-בלילא: אני רוצה לחדד את המספרים.

שירלי ברנע-שריקי: לפי החלטת הממשלה הנושא הזה צריך לקבל על פני השנתיים הקרובות, 2011-2012, כ- 170 מיליון שקל.

שירלי ברנע-שריקי: מתוכן, כ-114 זה לתמיכות במפעלי תעשייה כאשר זה מחולק לשנתיים, כולל גם תקציב התפעול.

רוחמה אברהם-בלילא: והשאר?

שירלי ברנע-שריקי: השאר הולך לחינוך והסברה, סקרים.

רוחמה אברהם-בלילא: האם גם השר לאיכות הסביבה וגם השר התמ"ת יכולים לחלק את ה-70 מיליון שקלים שנשארו לחינוך?

שירלי ברנע-שריקי: לבנייה ירוקה.

שירלי ברנע-שריקי: זה באחריות של השר להגנת הסביבה.

עמיחי דרורי: שמי עמיחי, המשרד לתשתיות לאומיות.

עמיחי דרורי: אני מבקש להתייחס.

עמיחי דרורי: האחריות לקמפיינים הסברתיים, חינוכיים, תמיכה בסקרי אנרגיה, על-פי החלטת ממשלה מנובמבר האחרון, היא באחריות משרד התשתיות.

עמיחי דרורי: מה שהצגת לא נכון.

רוחמה אברהם-בלילא: אדוני היושב-ראש, האם אדוני שומע את חילוקי הדעות פה?

רוחמה אברהם-בלילא: יש פה 70 מיליון שקלים שנועדו לחינוך ולהסברה בכל מה שקשור לפליטת גזי חממה.

משה גפני: זה מצוין, יפה.

רוחמה אברהם-בלילא: החלטת ממשלה נוספת, בא משרד התשתיות ואומר - - -

עמיחי דרורי: לא, לא נוספת.

עמיחי דרורי: זאת אותה החלטת ממשלה.

רוחמה אברהם-בלילא: בתוך אותה החלטת ממשלה מדובר שהאחריות ההסברתית והחינוך, היא באחריות משרד התשתיות.

רוחמה אברהם-בלילא: המשרד לאיכות הסביבה טוען שזה צריך להיות באחריותו, צריכה להיות פה עוד חלוקה פנימית.

רוחמה אברהם-בלילא: אני חושבת שהם צריכים להסתדר ביניהם.

רוחמה אברהם-בלילא: אי-אפשר להביא לנו את זה.

משה גפני: רגע, יסבירו.

משה גפני: אם אי-אפשר אז לא נביא.

משה גפני: קודם המשרד להגנת הסביבה.

שירלי ברנע-שריקי: החלטת הממשלה מדברת על תקציב של כמיליארד שקל.

שירלי ברנע-שריקי: מתוך זה, התקציב שהוא באחריות המשרד להגנת הסביבה הוא אותו סכום שציינתי קודם.

שירלי ברנע-שריקי: בפנייה הספציפית הזאת אנחנו לא מביאים את כל התקציב הזה.

שירלי ברנע-שריקי: אנחנו מדברים רק על התקציב שמיועד בעיקר לנושא של בנייה ירוקה והטמעת הנושא הזה בקרב כל מיני גורמים שאחראים לנושא הזה, כמו: אדריכלים, מתכננים, מהנדסים.

שירלי ברנע-שריקי: הנושא הנוסף בפנייה הוא מימון הרשאות להתחייב, הרשאות עבר שניתנו, והקצאה של כ-217 מיליון שקל בהרשאה להתחייב לתמיכות במתקני קצה להפרדה במקור.

משה גפני: מה זה "תמיכות במתקני קצה"?

קריאה: מדובר על מתקנים לטיפול בפסולת אורגנית.

קריאה: אנחנו עשינו מהלך רחב של הפרדת הפסולת ברשויות כדי לקדם את שיעורי המחזור.

משה גפני: כן, את זה אני יודע.

משה גפני: אז למה אומרת חברת הכנסת רוחמה אברהם שיש מחלוקת עם משרד התשתיות?

עמיחי דרורי: אני אשמח להסביר.

רוחמה אברהם-בלילא: כדאי שהוא יסביר.

משה גפני: האם אתה מדבר על התקציב שעליו אנחנו מדברים?

עמיחי דרורי: כן.

עמיחי דרורי: אין לי התנגדות לגופה של פנייה.

עמיחי דרורי: אבל, יש לי התנגדות- - -

משה גפני: עם כל הכבוד, עמדת משרד התשתיות לגבי ההצבעה של חברי הוועדה לא רלוונטית.

משה גפני: זאת אומרת, זה לא רלוונטי אם יש לך התנגדות או אין לך התנגדות לגבי ההצבעה שלנו.

משה גפני: אנחנו רוצים לדעת אינפורמציה.

משה גפני: השאלה שלנו היא כזאת, התקציב שעליו מדובר בשתי הפניות הללו – האם לך יש התנגדות מבחינת הביצוע?

משה גפני: האם זה המשרד להגנת הסביבה ומשרד התשתיות?

משה גפני: ואם כן, תסביר.

עמיחי דרורי: אין התנגדות לגבי התקציב שצוין כאן.

עמיחי דרורי: יש התנגדות לגבי מה שציינה נציגת איכות הסביבה לגבי אחריות השר להגנת הסביבה לקמפיינים הסברתיים, חינוכיים, ותמיכה בסקרי אנרגיה.

משה גפני: האם זה נמצא בתקציב הזה?

עמיחי דרורי: זה לא נמצא בתקציב הזה.

עמיחי דרורי: היא ציינה את זה, ונרשמים פרוטוקולים וכו' וכו'.

עמיחי דרורי: מחובתי לבוא ולהגיד - - -

משה גפני: וזה לא משנה לגבי התקציב הזה.

עמיחי דרורי: לא משנה.

שי חרמש: זה לא פה, אז למה זה מעניין?

עמיחי דרורי: נרשמים פרוטוקולים, לא?

משה גפני: מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פניות מס' 494, 495 אושרו.

משה גפני: הפניות אושרו.

משה גפני: חשבתי שכבר יש לי איזה מחלוקת, אין לי.

משה גפני: פנייה מס' 496.

צחי דוד: הפנייה נועדה לתקצוב משק סגור נצרת עילית, שכונת הר יונה ג' המפורסמת, לאחר שרובה שווק במהלך הקיץ.

שי חרמש: אפשר לברך על העניין, עם ברכה לעניין.

שי חרמש: זה להרים עוד שכונה.

משה גפני: מי בעד אישור הפנייה ירים את ידו?

משה גפני: מי נמנע?

משה גפני: מי נגד?

משה גפני: ה צ ב ע ה בעד – רוב נגד – אין נמנעים – אין פנייה מס' 496 אושרה.

משה גפני: הפנייה אושרה.

משה גפני: פניות מס' 497, 498 – הקמת המכשול המערבי.

משה גפני: מי מסביר?

משה גפני: בבקשה.

דניאלה פורטים: דניאלה פורטים, אגף תקציבים.

דניאלה פורטים: הפנייה נועדה לתקצב סך של 212.5 מיליון שקל לטובת הקמת המכשול המערבי בהתאם להחלטת הממשלה 106.

רוחמה אברהם-בלילא: אני רוצה פירוט מה זה "המכשול המערבי"?

משה גפני: כן, מה זה "המכשול המערבי"?

שי חרמש: זה הגדר מול סיני.

דניאלה פורטים: הגדר מול סיני.

דניאלה פורטים: התקבלה החלטת ממשלה בשנת 2010 לתקצוב הגדר.

דניאלה פורטים: יש מתווה.

דניאלה פורטים: אנחנו כרגע מעבירים את חלקו של משרד הביטחון לשנת 2011 לטובת הקמת המכשול.

רוחמה אברהם-בלילא: אני חושבת שזה עניין חשוב ודחוף.

רוחמה אברהם-בלילא: אבל, יחד עם זה, מן הראוי שחברי הוועדה יקבלו פחות או יותר קצת עדכון מה קורה שם מבחינת יישום הפרויקטים.

משה גפני: שמישהו ממשרד הביטחון יבוא לכאן?

רוחמה אברהם-בלילא: כן.

רוחמה אברהם-בלילא: אני מציעה לאשר את זה.

רוחמה אברהם-בלילא: אבל, שמישהו ממשרד הביטחון יבוא וייתן עדכון מפורט לגבי התקדמות הגדר, התקדמות המכשול הזה.

שי חרמש: רוחמה, יהיה פה פער ענק בין כסף שקיים לבין הוצאת מכרזים.

שי חרמש: יש קבלן שעובד בשטח שגמר את הקטע שלו.

שי חרמש: הוא רוצה להמשיך.

שי חרמש: הוא עכשיו מחכה חודשיים.

שי חרמש: צריך לעשות מכרז.

רוחמה אברהם-בלילא: אז שיביאו לנו.

דניאלה פורטים: יושב-ראש הוועדה, הנושא יידון בוועדה המשותפת לחוץ וביטחון.

דניאלה פורטים: הסברים יינתנו בוועדה המשותפת.

משה גפני: חברת הכנסת רוחמה אברהם אומרת שהיא רוצה שמישהו ממשרד הביטחון יבוא להסביר את המכלול.

שי חרמש: אני מציע לא להתנות דבר בדבר.

דניאלה פורטים: לדעתי, זה הסבר שצריך שיינתן בוועדה המשותפת.

רוחמה אברהם-בלילא: לנו יש אינטרס שתהיה התקדמות בבנייה הזאת.

רוחמה אברהם-בלילא: כפי שחבר הכנסת שי חרמש אומר, מרגע סיום פרויקט אחד עד לרגע הוצאת המכרז השני יש פרק זמן גדול שמעכב מן הסתם את הפרויקטים, וזאת כאשר מדובר על סיכון ביטחוני.

רוחמה אברהם-בלילא: אנחנו שומעים על חוליה שמסתובבת.

רוחמה אברהם-בלילא: לפני שלושה שבועות יצא משם פיגוע.

רוחמה אברהם-בלילא: הגדר הזאת יכלה – כן או לא – למנוע את זה.

רוחמה אברהם-בלילא: אם אנחנו מאשרים את התקציב הזה, מן הראוי שאנחנו נקבל איזשהו עדכון לגבי התקדמות הפרויקטים.

שי חרמש: חבר הכנסת גפני, בוא לא נתנה את זה.

שי חרמש: אבל, בוא נדרוש עוד דיון.

רוחמה אברהם-בלילא: אני אומרת – בלי התניה.

משה גפני: האם את רוצה שנזמין את מנכ"ל משרד הביטחון לכאן?

רוחמה אברהם-בלילא: כן.

שי חרמש: בלי קשר לאישור התקציב.

משה גפני: אנחנו נאשר את הפנייה הזאת.

משה גפני: אנחנו מבקשים שמנכ"ל משרד הביטחון יבוא להסביר על המכלול לוועדה.

רוחמה אברהם-בלילא: על המכלול, ועל ההתקדמות והצפי לסיום.

משה גפני: כן, בסדר.

משה גפני: מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פניות מס' 497, 498 אושרו.

משה גפני: הפניות אושרו.

משה גפני: מנהל הוועדה, אנחנו מבקשים להזמין לכאן את מנכ"ל משרד הביטחון.

משה גפני: אנחנו לא התנינו את זה.

משה גפני: אבל, אנחנו מבקשים שהוא יבוא.

משה גפני: פניות מס' 499 עד 503 – יציבות ים המלח, מכון גיאולוגי, רעידות אדמה.

עמיחי דרורי: עמיחי דרורי, המשרד לתשתיות לאומיות.

עמיחי דרורי: פנייה זו נועדה לממש את החלטת הממשלה מינואר האחרון בנוגע להעברת תקציבים עבור מימוש יציבות ים המלח שמתבצעים על-ידי מינהל המחקר למדעי האדמה והים, והמכונים שבתוכו.

עמיחי דרורי: היא נועדה לטובת מימוש החלטת ממשלה גם מינואר האחרון בנושא רעידות אדמה, העברת היחידה למשרד ראש הממשלה.

עמיחי דרורי: נותרו יתרות תקציביות עבור הזמנות משנים עברו בתקציב המשרד לתשתיות לאומיות, ועכשיו אנחנו מעבירים אותן למשרד רוה"מ על מנת שהם ימשיכו את הטיפול בהתקשרויות שנים עברו, ועוד העברות.

רוחמה אברהם-בלילא: האם העברת היחידה הזאת ממשרד התשתיות למשרד ראש הממשלה היא חלק מטיפול מערכתי כולל ברעידות אדמה במדינת ישראל וראייה מערכתית כוללת?

עמיחי דרורי: במסגרת החלטת הממשלה מינואר האחרון, החלטת הממשלה הזאת נגעה לטיפול כולל בנושא העורף.

עמיחי דרורי: היא היתה אחרי השריפה בכרמל וכו'.

עמיחי דרורי: במסגרת זו, כחלק מהנושאים שמן הסתם צריך לדאוג לטיפול נכון בעורף במסגרתם, בוצעה גם ההעברה של היחידה הזאת מהמשרד לתשתיות לאומיות לטיפול פרטני במשרד ראש הממשלה.

עמיחי דרורי: במסגרת הזו היא תוקצבה ב-15 מיליון שקל שהועמדו במשרד רוה"מ.

עמיחי דרורי: עם זאת, ההעברה התקציבית הזאת לא נוגעת ל-15 מיליון שתוקצבו במשרד רוה"מ, אלא התקציבים האלה הם תקציבים שהועברו בשנים עברו, תוקצבו במשרד התשתיות לאומיות.

עמיחי דרורי: עכשיו זה מה שנקרא עודפים, יתרות תשלום שעדיין לא מומשו.

עמיחי דרורי: מכיוון שלמשרד התשתיות אין מעורבות בקידום תוכניות העבודה, אנחנו מעבירים הכול בתיאום מלא עם משרד ראש הממשלה עם ועדת ההיגוי להיערכות לרעידות אדמה.

עמיחי דרורי: מעבירים את כל ההיקפים התקציביים האלה.

רוחמה אברהם-בלילא: על כמה מדובר?

עמיחי דרורי: 5 מיליון שקל.

משה גפני: לגבי ים המלח – מדובר שהבעלים של מפעלי ים המלח יממנו שם את הקציר.

רוחמה אברהם-בלילא: זה לא קשור לזה.

משה גפני: אני יודע, אני שואל.

עמיחי דרורי: לדעתי, זה עדיין בתהליכים.

משה גפני: האם אתה יודע?

משה גפני: אתה משרד התשתיות.

משה גפני: תגיד שאתה לא יודע, זה בסדר.

עמיחי דרורי: זה עדיין בתהליכים.

משה גפני: מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פניות 499 עד 503 אושרו.

משה גפני: הפניות אושרו.

משה גפני: פניות מס' 504, 505 - ועדת טרכטנברג.

יעקב אדרי: תראה עכשיו כמה זה עולה.

שי חרמש: אגב, היא הרבה יותר זולה מהוועדה הקודמת.

רוחמה אברהם-בלילא: אני חושבת שעד שטרכטנברג לא יבוא ויסביר מה הוא מעלה בחכתו, לא נעביר לו שום העברה תקציבית – שיתייחס לוועדה הזאת.

משה גפני: מי מסביר את טרכטנברג?

משה גפני: בבקשה.

אורי גבע: אורי גבע, אגף תקציבים.

אורי גבע: כאמור, הפנייה נועדה לתגבור תקציב התפעול של ועדת טרכטנברג.

משה גפני: כמה כסף?

אורי גבע: מדובר בכמעט 730,000 שקל.

משה גפני: מה זה?

אורי גבע: תקציב תפעול, חדרי ישיבות.

יעקב אדרי: השכר לחברי הוועדה עצמה – ראינו.

שי חרמש: זה זול לעומת הוועדה הקודמת.

שי חרמש: זה 30 איש – 700,000 שקל.

שי חרמש: כמה זה?

שי חרמש: 20,000 שקל לאיש?

שי חרמש: פרוטות.

משה גפני: אני רוצה להגיד לך משהו.

משה גפני: אם אני הייתי אופוזיציה, הייתי אומר עכשיו: לוקחים 30 איש, מבזבזים את הזמן של כולם.

משה גפני: ישבו פה בוועדה שנתיים.

משה גפני: כל הנושאים עלו פה – הכול.

משה גפני: בלי כסף, בלי שום דבר, עם משכורת שאני מקבל כאשר יש אנשים שמוכנים להכפיל לי את המשכורת, העיקר שלא אהיה כאן.

משה גפני: אני עושה את זה בחינם, בהתנדבות.

משה גפני: אנחנו יודעים בדיוק מה צריך לעשות.

משה גפני: ובאה הקואליציה ואומרת: מה זה?

משה גפני: זה 30 איש.

משה גפני: לא הקואליציה.

משה גפני: סליחה, שי חרמש.

שי חרמש: זה בזול.

שי חרמש: 20,000 פר קפיטה, על מה אתם מדברים?

משה גפני: האם זה מקדמה או שזה כל הסכום?

יעקב אדרי: זה מקדמה, זה ברור.

אורי גבע: זה לא בהכרח הסכום.

אורי גבע: אני לא יודע כמה יהיו ההוצאות הסופיות.

משה גפני: מה אתם אומרים?

רוחמה אברהם-בלילא: הוועדה הולכת לקבוע, מן הסתם, הרבה מאוד דברים בנוגע לתיקון עוולות וכיוצא בזה.

רוחמה אברהם-בלילא: כאשר אמרת על ה-700,000 שקלים דיברת על השכרת חדרי ישיבות, וכיוצא בזה.

רוחמה אברהם-בלילא: האם בתוך הכסף הזה יש חלק שנועד למחקרים מסוימים לבדיקת ההחלטות?

רוחמה אברהם-בלילא: מה היתרונות, מה החסרונות של הפתרונות המוצעים?

רוחמה אברהם-בלילא: האם זה נעשה באופן כזה?

רוחמה אברהם-בלילא: האם יש איזושהי משהו מקצועי שמלווה את הוועדה הזאת?

אורי גבע: אני לא יודע, אני לא מכיר את פעילות הוועדה.

שי חרמש: רוחמה, עזבי.

שי חרמש: להפעיל ועדה כזאת זה הקפה וה - - -

אורי גבע: - - אני לא יודע בדיוק.

אורי גבע: בדרך כלל, כשאנחנו מתקצבים ועדות - - - ועובר אישית דרכי, זה תקציב התפעול שנדרש.

אורי גבע: אני לא יודע לגבי המחקרים.

רוחמה אברהם-בלילא: אדוני היושב-ראש, ב-20 לחודש, מן הסתם, רוב התקשורת תהיה עסוקה בהכרזה על הקמת מדינה פלסטינית באו"ם.

רוחמה אברהם-בלילא: לא בכדי בחר ראש הממשלה דווקא להציג את מסקנות ועדת טרכטנברג באותו יום.

משה גפני: יום למחרת.

רוחמה אברהם-בלילא: יום למחרת התקשורת תהיה די מבולבלת.

רוחמה אברהם-בלילא: האם היא מסקרת את דוח טרכטנברג- - -

שי חרמש: זה היום של הפריימריס בעבודה, לא?

משה גפני: את זה לא ידעו קודם.

רוחמה אברהם-בלילא: אנחנו נדרשים להעביר תקציב שהוא הקפה והתה וכל השאר, כפי שאמר חבר הכנסת שי חרמש.

משה גפני: 727,000 זה קפה ותה?

רוחמה אברהם-בלילא: זה בהגדרה של האופוזיציה, אז תשאיר את זה כך.

רוחמה אברהם-בלילא: אבל, אני לעולם לא אשכח את הישיבה שלי בוועדת הכספים בכנסת בשנת 2003, כאשר נדרשנו להעביר רפורמות כאלה ואחרות.

רוחמה אברהם-בלילא: לא ידענו.

רוחמה אברהם-בלילא: אני מודה שבאישון לילה עמד על שולחננו קיצוץ כל תקציבי הפיתוח ל-0 של ראשי הרשויות, ואולי גם אתה זוכר - -

משה גפני: מה השאלה?

משה גפני: זו היתה אחת הישיבות הטראומטיות שהיו בוועדת הכספים.

משה גפני: הגיע שר הפנים ואמר: לא צריך את הכסף.

רוחמה אברהם-בלילא: - - מה זה עשה לאחר מכן: הנזקים, ההשלכות.

רוחמה אברהם-בלילא: את חוסר היכולת של ראשי הרשויות כולנו מבינים.

משה גפני: היו כמה דברים שלקחתי על עצמו כשנבחרתי לראשות ועדת הכספים.

משה גפני: אמרתי שאני רוצה למחוק את החרפה הזאת של הסיפור הזה שהיה אז עם פורז.

משה גפני: זה באמת חזר עם 3 מיליארד.

משה גפני: את ממש צודקת.

רוחמה אברהם-בלילא: החברה הישראלית חוותה משבר שלדעתי לא יהיה לו פתרון בוועדה הנוכחית של טרכטנברג.

רוחמה אברהם-בלילא: חוסר הרצינות של זה יבוא לידי ביטוי באופן שבו זה יוצג, בתאריך שזה יוצג, הסטת הזרקורים לכיוון אחר.

רוחמה אברהם-בלילא: ולכן, אני חושבת שאנחנו צריכים אולי להזמין את יושב-ראש הוועדה שיסביר לוועדה על סמך מה הוא מסתמך, לפי מה הוא מגיע לתוצאות כאלו ואחרות.

רוחמה אברהם-בלילא: תקציב פיתוח 0 זה טראומה שחקוקה אצלך, וגם אצלי.

רוחמה אברהם-בלילא: אני רוצה לדעת מה היתרונות והחסרונות של החלטות כאלה ואחרות.

רוחמה אברהם-בלילא: אני רוצה שכל החלטה שכזאת תגובה בכל אופן על-ידי האקדמיה, על-ידי אנשים מקצועיים נוספים, ולא דרך הפריזמה המאוד מאוד מצומצמת של משרד ראש הממשלה בעניין הזה.

משה גפני: אני מתאר לעצמי איזה החלטות הם יקבלו.

משה גפני: ברגע שהם אמרו שאין פריצה של מסגרת התקציב אין הרבה ברירות.

יעקב אדרי: 3 מיליארד שקל - - -

משה גפני: זה לא 3, זה יהיה הרבה יותר מ-3.

משה גפני: שר האוצר אמר 3, אבל זה לא יהיה 3.

משה גפני: בסופו של דבר, בחלק מהדברים כבר התקבלו כאן החלטות.

משה גפני: הם עומדים בפני זה שאני מביא אותם למליאה.

משה גפני: אני ממתין עם זה בגלל בקשה של ראש הממשלה ושל שר האוצר.

יעקב אדרי: בשביל לחבר את זה לטרכטנברג.

משה גפני: לא, זה עוד לפני טרכטנברג.

משה גפני: בגלל שהם נבהלו מהעניין הזה של הרפורמה.

משה גפני: אבל, זה כנראה יורחב.

משה גפני: יש פה חלק מהדברים.

משה גפני: אני לא מכיר דבר אחד שלא יעבור בוועדת הכספים, פשוט לא מכיר.

משה גפני: גם אם ילכו על סבסוד המעונות - וילכו על זה - גם זה יצטרך לעבור כאן.

משה גפני: גם הרפורמה במס תצטרך לעבור כאן, גם נושא מס החברות, גם נושא הריכוזיות שיהיה אחד מהדברים המרכזיים.

רוחמה אברהם-בלילא: יש לנו אחריות.

רוחמה אברהם-בלילא: ועדת הכספים היא הדירקטוריון שבאמת קובע את החלוקה.

משה גפני: אנחנו לא הולכים להיות בחופש בחורף.

רוחמה אברהם-בלילא: זה בסדר, אני ערוכה ומוכנה.

רוחמה אברהם-בלילא: אבל, אדוני היושב-ראש, אני חושבת שאנחנו צריכים לבקש ולדרוש מטרכטנברג.

משה גפני: האם את מציעה להעביר את זה או לא להעביר את זה?

רוחמה אברהם-בלילא: אני מציעה להשהות את זה.

רוחמה אברהם-בלילא: אני רוצה שטרכטנברג יגיע לפה ויסביר את הכוונות שלו, ויסביר מה הוא מתכוון לעשות בכלל עם כל העבודה הזו.

רוחמה אברהם-בלילא: כמו כן, רגע לפני שמציגים את זה לציבור שיציגו את זה לוועדת הכספים כי אנחנו אחראים בסוף על החלוקה התקציבית הזאת.

רוחמה אברהם-בלילא: אולי לוועדת הכספים יהיה איזשהו say לגבי עשייה של שינוי כזה או אחר בתוך הדוח.

משה גפני: פרופ' טרכטנברג ביקש שאפגש איתו.

רוחמה אברהם-בלילא: שיבוא לוועדה.

משה גפני: הפגישה לא התקיימה.

משה גפני: בסופו של דבר, היא אמורה להתקיים השבוע, ואנחנו אמורים להיפגש בארבע עיניים.

משה גפני: אני הולך להגיד לו את מה שאת אומרת, כי אני חולק על כל המכלול הזה.

משה גפני: אני לא בטוח שנעשה פה דבר נכון מבחינה ציבורית כי היה צריך לקבל החלטות.

משה גפני: אבל, אני מכבד אותו.

משה גפני: אגב, אני מאוד מכבד את פרופ' טרכטנברג בלי קשר לעניין עצמו.

רוחמה אברהם-בלילא: גם אני, איש מקצועי.

משה גפני: אני אפגש איתו, ואגיד לו את הדברים שנאמרו פה בוועדה.

משה גפני: הדברים יובאו.

משה גפני: אני לא אומר שהכול, אבל חלק גדול מהדברים, בוודאי בחלק המרכזי של ההמלצות, יובא לוועדת הכספים.

משה גפני: מן הראוי שהוא יציג את הדברים כאן.

משה גפני: אני אומר לו את מה שאמרת.

רוחמה אברהם-בלילא: רגע לפני קבלת ההחלטות.

משה גפני: מה עם ההעברה?

רוחמה אברהם-בלילא: אחרי הפגישה, ושיבין שכדאי לו מאוד לבוא לפה, לוועדת הכספים, ולשתף אותנו.

משה גפני: טוב, מאה אחוז.

משה גפני: לא הוצבע.

משה גפני: קודם תהיה פגישה.

משה גפני: אני אגיד לפרופ' טרכטנברג את מה שאמרה רוחמה אברהם.

רוחמה אברהם-בלילא: תגיד לפרופ' טרכטנברג שלא יהיה קפה ולא יהיה תה עד שלא יבואו לוועדה עצמה.

משה גפני: פניות 509 עד 512.

אורי שמרת: אורי שמרת, רפרנט חינוך, אגף תקציבים.

אורי שמרת: הפנייה נועדה לתקצב 6 מיליון שקלים לטובת תמיכה במרכזים קהילתיים הפועלים באזורים הסמוכים לגבול וביישובים מאוימים אשר נקלעו לחדלות פירעון, בהתאם להחלטת ממשלה מס' 3381 מיום ה-26 ביוני 2011.

שי חרמש: האם זה מתנ"ס קריית שמונה?

אורי שמרת: חיובי.

שי חרמש: יפה, סוף סוף.

רוחמה אברהם-בלילא: מתוקצב מאוחר מידיי, אבל אין מה לעשות.

משה גפני: מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פניות מס' 509 עד 512 אושרו

משה גפני: הפניות אושרו.

יעקב אדרי: רק תעבירו את זה.

משה גפני: פניות מס' 476, 477.

יאיר אידר: יאיר אידר.

יאיר אידר: הפנייה נועדה להעביר מיליון שש מאות מתקציב המשטרה לתקציב רשות האוכלוסין ההגירה ומעברי הגבול עבור תקציב לשנת 2010 לפיתוח מערכת "רעות", וזאת כחלק מהעברת האחריות על מערך ביקורת הגבולות מהמשטרה לרשות האוכלוסין.

משה גפני: מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פניות מס' 476, 477 אושרו

משה גפני: הפניות אושרו.

משה גפני: פנייה מס' 482.

דולב: פנייה תקציבית זו נועדה לתקצב מספר פרויקטים תחבורתיים, כבישים במגזר הבדווי בצפון על-פי החלטת הממשלה, הפרדות מפלסיות בין מסילה לכביש ברמלה וברחובות, השלמות בכביש 6, קיום זמינות לכביש 16 לירושלים, ולכביש 38 לבית שמש.

דולב: היו"ר משה גפני: אה, זה בית שמש.

דולב: איפה עומד בית שמש?

דולב: הכביש הזה הוא כביש דמים.

דולב: זו ההתחלה של הטיפול בו.

משה גפני: כמה כסף?

דולב: ספציפית לבית שמש, 75 מיליון שקל.

יעקב אדרי: הרב גפני, תודיע להם שסדרת את הכביש.

משה גפני: אגב, אני עם הצעות לסדר ושאילתות על זה.

מגלי והבה: מה עם הכבישים של בית ג'אן שהבטיח השר?

דולב: אני לא אחראי על הבטחות השר.

רוחמה אברהם-בלילא: כמה ההפרדה המפלסית ברמלה?

דולב: 30 מיליון שקל.

דולב: אין לי פה את כל רשימת הפרויקטים.

דולב: זו רשימה שמכין משרד התחבור.

דולב: ה אם השר יתחייב אני מאמין שזה בפנים.

דולב: אבל, אני לא - - -

רוחמה אברהם-בלילא: 30 מיליון שקלים רק להפרדה המפלסית ברמלה?

דולב: כן, זה מה שצריך.

מגלי והבה: האם אתה עונה לי?

מגלי והבה: השאלה היא לגבי בית ג'אן.

דולב: אני לא יודע על איזה פרויקט אתה מדבר.

מגלי והבה: על הכבישים של בית ג'אן.

מגלי והבה: אדוני, שיביא לנו תשובה.

מגלי והבה: אנחנו נאשר – רק מה שביקשתי.

רוחמה אברהם-בלילא: אנחנו נאשר את זה בתנאי שתאושר בקשתו של חבר הכנסת מגלי והבה לגבי בית ג'אן.

דולב: לבדוק אם כחלק מה- - -

משה גפני: המילה "לבדוק" לא נאמרת כאן בוועדה.

משה גפני: אנחנו מבקשים שתיתן תשובה שלילית או חיובית - לא חשוב – אבל, תשובה עובדתית ישירות לחבר הכנסת מגלי והבה.

משה גפני: אבל, גם אלינו, להנהלת הוועדה.

משה גפני: אנחנו רוצים לדעת לגבי הנושא של הכבישים האלה.

משה גפני: גם תשובה שלילית היא תשובה, אבל תשובה.

משה גפני: אנחנו מבקשים תשובה.

דולב: אני אבדוק עכשיו ואגיד לכם.

מגלי והבה: תודה.

משה גפני: מאה אחוז.

משה גפני: מי בעד אישור הפנייה ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פנייה מס' 482 אושרה.

משה גפני: הפנייה אושרה.

משה גפני: פניות מס' 507, 508.

אורי גבע: הפנייה נועדה לתקצוב מיליון שקל בתוך תקציב נציבות שירות המדינה.

אורי גבע: זה לביצוע בדיקות רפואיות לעובדי המדינה.

משה גפני: מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פניות מס' 507, 508 אושרו.

משה גפני: הפניות אושרו.

משה גפני: פניות מס' 513, 514 – משרד הרווחה.

צחי דוד: הפנייה נועדה להעביר 1.05 מיליון שקל ממשרד נגב-גליל למשרד הרווחה.

שי חרמש: יעקב, זה הפרויקט שלך – השלמת הבנייה של כפר "נהר הירדן".

צחי דוד: זה נועד להשלמת הבנייה של הכפר השיקומי לאנשים עם מוגבלויות – "נהר הירדן".

משה גפני: מי בעד אישור הפניות ירים את ידו?

משה גפני: מי נגד?

משה גפני: אין.

משה גפני: מי נמנע?

משה גפני: 1 נמנע.

משה גפני: ה צ ב ע ה בעד – רוב נגד – אין נמנע – 1 פניות מס' 513, 514 אושרו.

יעקב אדרי: אני מבקש רביזיה.

משה גפני: הפניות אושרו.

משה גפני: חבר הכנסת יעקב אדרי מגיש רביזיה.

שי חרמש: יעקב, אתה נמנע?

משה גפני: הוא צודק, תנו לו.

משה גפני: יש רביזיה שלו, זה בסדר.

שי חרמש: האם יש בעיה?

משה גפני: יש רביזיה שלו, זה בסדר.

משה גפני: זה חלק מהטיפול פה.

רוחמה אברהם-בלילא: האם אתה רוצה שאנחנו נתנה את זה גם בחלק מהבקשה הראשונה שלי לסדר-יום?

משה גפני: לא, לא.

משה גפני: פנייה מס' 515 – נתיבות, שיפוץ כביש מספר 1.

משה גפני: בבקשה.

צחי דוד: כביש מספר 1 בנתיבות הוא כביש שנבנה במהלך הבניה המסיבית בנתיבות וגלי העלייה הגדולים בשנות ה-90.

צחי דוד: הכביש נבנה, והעירייה לא הסכימה לקבל אותו עקב בעיות בכביש.

צחי דוד: הכביש הוא כביש בעייתי מאוד.

צחי דוד: העירייה מעולם לא הסכימה למסירה ממשרד השיכון אליה.

צחי דוד: הנושא נגרר זמן רב, והגיע לאחרונה, לאחר בדיקות הנדסיות נוספות, לסיכום בין העירייה לבין משרד השיכון שמשרד השיכון ישפץ את הכביש בעלות של 28 מיליון שקלים.

שי חרמש: בסדר גמור.

שי חרמש: כביש נחל בוהו הוא כביש בעייתי.

משה גפני: זה בין עיריית נתיבות לבין משרד השיכון.

צחי דוד: נכון.

משה גפני: מי בעד אישור הפנייה ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנע – 1 פנייה מס' 515 אושרה.

משה גפני: הפנייה אושרה.

משה גפני: אגב, אמר לי מנכ"ל משרד השיכון שיש כסף שאתם התחייבתם להביא על מיגון בעוטף עזה.

צחי דוד: זה איזשהו מחזור הרשאה, איזשהו חוזה שבוטל.

צחי דוד: זה יגיע בשבוע הבא.

משה גפני: הוא אמר שאתם אמרתם לו אתמול שאתם מביאים את זה.

צחי דוד: אני לא אמרתי לו שזה מגיע היום.

משה גפני: לא אתה.

משה גפני: אבל, הוא אמר שבאגף התקציבים אמרו לו.

צחי דוד: אני חושב שהוא הבין לא נכון.

צחי דוד: זה נמצא בתהליך.

צחי דוד: זה יבוא בשבוע הבא.

צחי דוד: זה לא מעכב ביצוע של שום עבודות בעוטף עזה.

משה גפני: בטוח?

צחי דוד: בוודאות.

משה גפני: הוא היה מאוד לחוץ עם העניין הזה.

משה גפני: הוא אומר: סיכמתי איתם והם אמרו שהם יעבירו את זה.

משה גפני: אתמול הוא אמר לי.

משה גפני: רוחמה, ישנו העניין לגבי מרכזי רבין ובגין, ולגבי הטיסות של ראש הממשלה.

רוחמה אברהם-בלילא: לגבי הטיסות של ראש הממשלה – הבקשה שלי בעינה עומדת.

רוחמה אברהם-בלילא: לגבי מרכז רבין – אני מציעה לאשר את זה.

רוחמה אברהם-בלילא: אבל, לקבל בכל זאת את הפירוט- - -

משה גפני: אי אפשר להפריד, יש פנייה אחת.

משה גפני: הפנייה כוללת שני חלקים.

רוחמה אברהם-בלילא: אני לא רוצה לאשר את הנסיעות של ראש הממשלה בהתניה לרבין.

משה גפני: בסדר, אז שבוע הבא.

שי חרמש: מבקשים להפריד.

משה גפני: מי אחראי על הפנייה הזאת של בגין-רבין והאבטחה?

משה גפני: אתה אחראי?

משה גפני: אז קודם כל, לגבי הבקשות של רוחמה ושלי – אני מבקש תשובות.

משה גפני: אני שואל, האם אפשר להפריד את זה עכשיו?

רוחמה אברהם-בלילא: את רבין ובגין אני רוצה לאשר.

רוחמה אברהם-בלילא: אבל, את הנושא של ראש הממשלה אני לא רוצה לאשר.

רוחמה אברהם-בלילא: אני רוצה לדון על זה.

אורי גבע: זה תהליך טכני שלוקח קצת זמן.

שי חרמש: אז שבוע הבא תביא את זה ו- - -

משה גפני: בשבוע הבא תהיה קואליציה פה.

משה גפני: השאלה היא, האם אתה יכול עכשיו?

משה גפני: זה מה שהיא שואלת.

אורי גבע: כרגע לא.

משה גפני: הבנתי, משאירים את זה.

שי חרמש: רוחמה, הוא לא יכול פורמאלית.

משה גפני: אגב, אני מסכים עם חברת הכנסת רוחמה אברהם.

משה גפני: אין קשר בין הפניות.

משה גפני: בכל מקרה חשוב שתפרידו אותם.

משה גפני: גם אם תהיה פה משמעת קואליציונית ויחליטו לאשר את האבטחה של ראש הממשלה – אני מתאר לעצמי שזה מה שיהיה – זה לא יפה שהיא רוצה להצביע, והאופוזיציה רוצה להצביע בעד הנושא של בגין ורבין, ואתם לא מאפשרים להם.

רוחמה אברהם-בלילא: תאמין לי שזה לא סתם, תאמין לי.

רוחמה אברהם-בלילא: נסיעות של ראש הממשלה תמיד מתכסות טוב עם מוזיאון רבין.

משה גפני: הבנתי.

משה גפני: מה לגבי בית ג'אן?

דולב: ממה שבדקתי עם משרד התחבורה לגבי הכביש העוקף של בית ג'אן - תכנון הפרויקט נמצא בשלבי תכנון.

דולב: כשיסתיים התכנון וידעו כמה הוא עולה וכל התוכנית תהיה, אז יש כוונה לתקצב את הביצוע.

משה גפני: כמה זמן התכנון?

דולב: אני מעריך שכמה חודשים.

רוחמה אברהם-בלילא: כמה?

מגלי והבה: מה זה "כמה חודשים"?

דולב: אני לא יודע בדיוק באיזה שלב תכנוני בדיוק - - -

משה גפני: תדע לך שאם זה נמצא בתכנון – אני יודע ממקרה אחר – זו התקדמות משמעותית.

משה גפני: כמה זמן צריך לקחת התכנון?

דולב: מספר חודשים, אני לא יודע כמה.

משה גפני: אני מבקש שתיתן תשובה.

משה גפני: אני הבנתי, אני קיבלתי תשובה דומה על מקרה אחר, וזה סיפק אותי.

משה גפני: חבר הכנסת מגלי והבה ואני מבקשים לדעת תשובה יותר מדויקת, על איזה סדרי גודל יותר מדויקים של תכנון מדובר.

קריאה: יש גם תשובות לגבי תוכניות ההבראה במועצות הדתיות?

משה גפני: האם את מסכימה לחזור לעניין הזה של תוכניות ההבראה, מועצות דתיות ורשויות מקומיות?

רוחמה אברהם-בלילא: אם יש תשובה בעניין הזה, אין לי בעיה.

צחי דוד: אני מתנצל שלא הייתי מוכן קודם.

צחי דוד: החלוקה המדויקת – כמו שאמרתי, מיליון שקלים לבת ים, כ-500 לקריית אונו, מבשרת ציון – 276, יקנעם – 385,000 שקל, ועתלית – 656.

צחי דוד: ביחד כ-2.5.

משה גפני: אבל, אמרת שקריית אונו לא בפנים?

משה גפני: האם זו הרשימה המעודכנת?

צחי דוד: זו הרשימה המעודכנת.

משה גפני: גם על דעתך?

קריאה: כן, כן.

קריאה: זו הרשימה שלי, הוא מקריא.

משה גפני: מי בעד אישור הפניות ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין הפניות אושרו.

משה גפני: הפניות אושרו.

משה גפני: פנייה מס' 506.

חן לב: חן לב, אגף תקציבים.

חן לב: הפנייה נועדה לתקצב הקמת 17 מרכזי להב"ה חדשים במסגרת פרויקט להב"ה.

משה גפני: מה זה "להב"ה"?

חן לב: דיברנו בוועדה לפני מספר חודשים על פרויקט להב"ה.

חן לב: זה פרויקט להקמת מרכזי תקשוב בקהילה ברשויות מקומיות ברחבי הארץ.

רוחמה אברהם-בלילא: אני רוצה את רשימת הרשויות.

חן לב: הרשימה לפניי.

חן לב: האם תרצי שאקריא אותה?

רוחמה אברהם-בלילא: כן.

רוחמה אברהם-בלילא: אני רוצה לדעת באיזה מקומות אין את פרויקט להב"ה?

חן לב: שוב, פרויקט להב"ה נמצא כרגע בהרחבה.

רוחמה אברהם-בלילא: בכמה רשויות יש?

רוחמה אברהם-בלילא: אני רוצה שתקריא לי את רשימת 17 הרשויות.

רוחמה אברהם-בלילא: מעבר לזה, אני רוצה לדעת לאיזה רשויות אין את הפרויקט הזה.

חן לב: מן הסתם, הרשויות שאין להם את הפרויקט הן יתרת הרשויות.

חן לב: בשלב הראשון של הפרויקט הוקמו 14 מרכזים: בטירת הכרמל, שפרעם, צפת, באר שבע, נצרת עילית, נתיבות, אור יהודה, אופקים, בית שאן, רמלה, רהט, בית שמש, מגדל העמק וקריית מוצקין.

חן לב: כל מרכז נמצא בשלבים שונים של הרחבה.

חן לב: ההרחבה תושלם עד סוף השנה.

חן לב: המרכזים החדשים מוקמים או יוקמו ברשויות הבאות: קריית גת, טייבה, בקה-ג'ת, דימונה, אלעד, קריית שמונה, מעלות תרשיחא, ערד.

טמיר כהן: יש לנו את הרשימה, אני זוכר שקיבלנו אותה.

חן לב: מרכז הוועדה, הרשימה שקיבלת היא של המרכזים הקיימים.

חן לב: עכשיו אנחנו מדברים על מרכזים חדשים.

חן לב: אם כן, מעלות תרשיחא, ערד, סכנין, מר'אר, נצרת, טבריה, מודיעין עילית, בני ברק, עכו, קריית מלאכי וירושלים.

רוחמה אברהם-בלילא: בסדר.

משה גפני: אם רוחמה מסכימה אני מצביע.

רוחמה אברהם-בלילא: כן.

משה גפני: מי בעד אישור הפנייה ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין פנייה מס' 506 אושרה.

משה גפני: הפנייה אושרה.

דולב: אני יכול לעדכן בינתיים לגבי התכנון.

דולב: בין חודש לחודשיים יסתיים התכנון.

משה גפני: יפה, תשובה טובה.

רוחמה אברהם-בלילא: ובא לציון גואל, מצוין.

משה גפני: הודעה 04-073.

אורי גבע: הפנייה נועדה להעברת עודפי תקציב.

משה גפני: 40 מיליון שקל.

משה גפני: למה זה?

אורי גבע: זה חלקי.

אורי גבע: חלק מזה זה תקציבי תפעול.

אורי גבע: הכול נכנס לתוך תוכנית המנהלה לפרויקטים של משרד ראש הממשלה.

אורי גבע: למעשה, בעת העודפים המחויבים של תקציב 2010 לשנת תקציב 2011 -חלקם לא הועברו.

רוחמה אברהם-בלילא: לאיזה פרויקטים?

אורי גבע: המינהלה לפרויקטים קולטת את כל הפרויקטים שמרכז משרד ראש הממשלה.

אורי גבע: לדוגמה, פיתוח שער המוגרבים, שדרוג תשתיות הכותל - ישנה עוד ההחלטה הקודמת שמתקדמת - התוכניות של אגן העיר העתיקה והר הזיתים בירושלים והתוכנית לעידוד הצמיחה בירושלים.

רוחמה אברהם-בלילא: זאת אומרת, 40 מיליון שקלים זה לפרויקטים תשתיתיים?

רוחמה אברהם-בלילא: האם כולם?

אורי גבע: כן.

אורי גבע: מה שקרה הוא שהעודפים עדיין לא הועברו עקב דיונים שמתקיימים בין משרד האוצר למשרד ראש הממשלה על המשך התוכניות.

אורי גבע: רצינו להעביר לפי הביצוע בפועל – זה סיכום עוד משנת 2008.

אורי גבע: ולכן, אנחנו פשוט מעבירים עכשיו.

אורי גבע: משרד ראש הממשלה מבצע, ואנחנו מעבירים את העודפים.

משה גפני: מי בעד אישור ההודעה ירים את ידו?

משה גפני: מי נגד?

משה גפני: אין, מי נמנע?

משה גפני: אין.

משה גפני: ה צ ב ע ה בעד – רוב נגד – אין נמנעים – אין הודעה מס' 073 – 04 אושרה.

משה גפני: ההודעה אושרה.

משה גפני: תודה רבה, הישיבה נעולה.